amanoisuno/poet huggingface dataset:
陳綠雲先生之像贊 白玉蟾
瞻師之神，寒空片月。知師之心，紅爐點雪。聞師之德，冰清玉潔。見師之蹟，霜炎冰熱。師之一言，斬釘截鐵。師之一行，殺人見血。風月情懷，松筠志節。道法陸沉，玄徒瓦裂。師領郡檄，雷轟電掣。冠冕洞宮，興大施設。輪輿楩楠，陶埏坯甈。麗以粉奐，飾以藻楶。不逾年間，滄江貫折。度五神足，霞裙森列。方有倫緒，閈閭洽悅。胡爲雲鶴，奄歸帝闕。溪山失翠，猿鳥悽切。散詞玉祠，柏子一爇。追慕替絢，使人哽咽。
頤庵喜神贊 白玉蟾
江月射雙眼，巖雲飛兩眉。自是上饒一團和氣，點化自家方寸真機。能落筆作泣鬼神之詩，能坐石下爛柯之棋。千人萬人，瞻禮不已。笑騎白鹿，獨步天墀。
隸軒真贊 白玉蟾
骨氣已神仙，玄圃挺生賢。面上四時春，心次一壺天。人皆就法門棟梁上踔他光景，我道隷軒高士志趣飄然。若也未知涯涘，爲君指出言詮。丹成若未歸蓬島，且結溪山風月緣。
潘龍游喜神贊 白玉蟾
龍章鳳姿，既非嵇叔夜。燕頷虎頸，又非班定遠。機鳴籟動，聽其自然。虛心何物，何增何損。花滿一壺春色好，半班頓露與人看。
郭信叔喜神贊 白玉蟾
萬丈崖頭立一梯，百丈竿頭垂一手。綿團裹鐵雲包月，麒麟海裏翻筋斗。回天拓地立教門，斬新氣概鼎乾坤。倪王人指碧溪水，盡是渠儂無盡恩。誰乎，沖靖之上足郭信叔者也。
薛直歲喜神贊 白玉蟾
和風滿面紫芝春，雙臉常如酒半醺。法籙把除符券柄，宗門立盡棟梁勳。鳳冠夜戴瓊林月，鶴氅朝披玉洞雲。自是神仙真氣象，多生曾是薛真君。
木郎祈雨咒 白玉蟾
乾晶瑶輝玉池東，盟威聖者命青童。擲火萬里坎震宮，雨騎迅發來太濛。木郎太乙三山雄，霹靂破石泉源通。神震巽土皓靈翁，猛馬四張㘞火衝。流精鬰光奔祝融，巨神泰華登雲中。墨旛皂纛揚虛空，掩曦蒸雨屯雲濃。閼伯撼動崑崙峯，幽靈翻海玄溟同。馮夷鼓舞長呼風，蓬萊弱水興都功。龍鷹捷疾先禦兇，朱髮巨翅雙目彤。雷電吐毒驅五龍，四溟靉靆羅陰容。一聲四海改昏蒙，雨陣所至川流洪。金光流精斬旱虹，洞陽幽靈召豐隆。玉雷浩師變崆峒，虛皇泰華掃妖爞。群梁玄黄號前鋒，祠泉恣蜃威天公。㘞火律令翻穹窿，鞭擊妖魅驅蛇蟲。勾婁吉利炎赫蹤，登僧澤頤悉聽從。織女四哥心公忠，輔我救旱助勛隆。赤鷄紫鵝飛無窮，攝虐縛祟送北酆。敕紫虛元君降攝，急急如火鈴大帥律令。
題清勝軒壁 白玉蟾
奇花兩朵香一爐，片心無事便清虛。壁頭有琴床有劍，浩歌梵曲聲虛徐。物外志趣本不俗，山軒清勝萬事足。自勸之酒三兩盃，無爭之棋三兩局。
題清虛堂 白玉蟾
月移花影來窗外，風引松聲到枕邊。長劍舞餘烹茗試，新詩吟就抱琴眠。酒醅初潑青螺髓，香篆常燒紫馬鞭。九曲溪頭沖佑觀，清虛堂裏有神仙。
賦詩二首呈懶翁  其一 白玉蟾
驚秋鏡裏鬢邊星，到處溪山皆洞庭。怒雨打蓮欹沼綠，顛風掣竹過牆青。趁船紫燕辭芹渚，縮頸白鷗眠蓼汀。荷笠欲尋懶翁去，带些爽氣入疎櫺。
賦詩二首呈懶翁  其二 白玉蟾
懶翁老白結忘年，秋入淡煙疎雨天。醉把黑甜圓箇夢，時將草聖放些顛。杖藜還盡溪山債，盃酌結交風月緣。梭督青童馳訥槧，鱗煩紫吏饋雄篇。金華都似一楪大，却貯兩枚詩酒仙。
暮抵懶翁齋醉吟 白玉蟾
旋開白酒買蓮房，滿瀉桐膏炤玉缸。月女冷窺青斗帳，風神輕撼碧紗窗。公疑我是今皇甫，我恐公爲昔老龐。醉後唾珠粘紙面，笑將筆力與人扛。
白蓮詩 白玉蟾
淵明歸西天，不作東林社。不見張昌宗，無人舉此話。誰家栽綠荷，薰風漾碧波。波底水晶空，化出玉姮娥。嫣然冷無語，冰肌卧曉雨。東君如夏日，此花不受暑。一點天然香，隨風入畫堂。折之置坐隅，窈窕弄玉郎。忽然心緒變，如覩佳人面。寄語明月樓，莫貯雙飛燕。
鍊丹不成 白玉蟾
八兩日月精，半斤雲霧屑。輕似一鴻毛，重如千枰鐵。白如天上雪，紅如猩猩血。收入玉葫蘆，秘之不敢泄。夜半忽風雷，煙氣滿寥泬。這般情與味，啞子咬破舌。捧腹付一笑，無使心腦熱。要整釣魚竿，再斫秋筠節。
贈琴客陸元章 白玉蟾
手持一枚寒水晶，十指擊戛如玉鳴。曲彈白雪陽春調，調有高山流水聲。松梢鶴唳恰夜半，寒煙寂寂風泠泠。紙衾瓦枕冷如水，展轉無夢睡不成。起來搔首撫一闋，吟罷滿山秋月明。
倪昭卿賦贈葉神童  其一 白玉蟾
神童之貌清且奇，神童之道傳希夷。入室三年丹已熟，肌膚綽約光離離。結繒自覆有餘樂，曄曄紫芝堪療饑。跳入壺中人莫見，朝遊五嶽暮瑶池。有時混世來塵境，短髮鬅鬙滿面垂。頃刻龍蛇生筆下，爲將高興寄新詩。我疑虛靜樂山水，來歸舊隠掛冠緌。願策浮雲飛碧落，致身絳闕長相隨。
倪昭卿賦贈葉神童  其二 白玉蟾
神童天縱何聰明，十幅一息增榮名。若非唐朝李太白，靖通真人當復生。擊石轟雷驚四座，寶卷拈出安群情。八卦五行有妙用，金丹大藥自然成。布衲蹁躚賤羅綺，銀鈎婉娩鬼神驚。仙山便好留仙佩，何必蓬萊頂上行。
憶神童歌 白玉蟾
高懷落落如可羈，芳辭葳蕤誰摘奇。我獨一覽如醉癡，恨不快覩紫芝眉。望美人兮天一涯，面不相識心相知。青牛不跨策蒺藜，金波停飲忘醇醨。句高耿耿橫虹蜺，列星北斗不敢輝。玄猿號木驥縮蹄，霜鶻攣翼鬼神悲。天籟自鳴非噓吹，肯與蛙蚓湫污泥。何當握手談玄機，蟠桃未熟香難期。金牌玉字空陸離，碧雲謾鎖騫林枝。謫籍塵寰辭玉墀，凡埃俗氣非所宜。世緣未了如沸糜，徒將姹女媒嬰兒。丹霄玉詔何時飛，青鸞久約宴瑶池。他年騎鹿相追隨，玉笥山前同採芝。
贈蕊珠侍經潘常吉 白玉蟾
一點紅塵惹人心，蘂珠殿上墮遺簪。當時同降瑶臺路，祇是于今彭鶴林。夢到人間不知退，夜夜窗下調玉琴。笑指神霄歸未得，絳闕清都煙靄深。
贈紫華侍經周希清 白玉蟾
螓首蛾眉天上人，不知何事到紅塵。神霄蘂笈今誰侍，紫府琪花不敢春。無夢去陪王母宴，前生多是紫虛身。寄言尋取蓬萊路，風送雙鸞上太旻。
萬法歸一歌 白玉蟾
金丹大藥妙無窮，一點丹頭內外紅。真汞真鉛纔入手，片時伏虎活擒龍。黄公聘入丁公舍，巽位吹噓九轉功。十月胎圓坎離外，紫雲飛出玉爐空。短褐包巾滿廛市，尋草燒茅烹藥柜。自己三黄及四神，誰知安竈烹爐意。紙襖麻衣要隠山，餐松飲水守饑寒。日魂月魄空呼吸，到底方知入道難。黑山山下鬼窟裏，背曲頭垂口流水。夢中夢見夢中人，幾時待得硫黄死。薄福癡人不斷淫，尾閭閉了採他陰。元精摇撼無牆壁，錯認黄泥喚作金。容成三峯學御女，採精吸血兼服乳。大道本來無陰陽，勞形著相徒自苦。叩齒吞精咽氣聲，轆轤空動髑髏形。妄將口鼻爲玄牝，謾說金精肘後盈。鼻頭閉息空畫餠，幾人日中逃得影。客風邪氣肚中鳴，安得長靈砂在鼎。參禪見性契真如，莫道無心便靠虛。悟了不行乾智慧，千崖萬壑涉程途。多少老儒學周易，豈知太極歸無極。忘形便欲任天真，只恐春歸草無力。明教專門事滅魔，七時功德便如何。不知清凈光明意，面色痿黄空自磨。胡氏陽山一果祖，九返莊嚴皆妄語。手執金環運三車，阿誰飛上金天去。更有持齋四果徒，九曲江頭下鐵符。乳香燒盡難成佛，精血元陽搬運枯。三千六百旁門術，開頂縮龜習定息。存想丹田煉五芽，吐故納新虛貴力。禮塔焚香誦藏經，更能拜斗與瞻星。吞符飲水專持咒，恁地如何得道成。注想按摩八段錦，嘻呵六字拘興寢。若要還精補腦時，除非一盞醍醐飲。雙眼遥思運頂門，戲言日月照崑崙。那堪又見圓光現，便指天尊與世尊。眼本無光人妄想，耳本無聲那得響。上有大淵下泓池，妄指中黄忍肚饑。空按周天行封數，幾能識得真龍虎。若識真龍真虎人，了得向上一條路。暗把簞瓢服小便，吐吞涎唾作珠圓。鼻頭流出兩條涕，便敢呼爲玉筯仙。說盡存三守一底，九年煉丹思想裏。忘却家珍向外尋，百年做箇陰靈鬼。天門枸杞與黄精，豆杏薑椒白茯苓。未委地仙成也未，皮焦肉腐可憐生。齋醮關宣歌梵曲，分環破券受科錄。不識天心兩字真，口會三光符水熟。袖中雷印嚇山精，手把楊枝學隠形。此心本是通神藏，一念差時萬狀生。此身身外皆隠物，此心心外皆妖術。身裏真心心裏身，不在中間內外出。這些金液大還丹，自從元谷至泥丸。抽添七返無多事，草木無心天地閑。真根真蒂結真酥，真鼎真壇真藥爐。陽日起頭陰日積，分明陽火與陰符。半畝丹田種金粟，一朵靈芝香馥鬰。鐵牛哮吼入綿厨，木馬奔馳跳金屋。乾坤二八結丹砂，滿鼎溶溶白雪花。提住龜蛇歸兩手，山中玉兔化金鴉。還丹有訣知音少，汞龍鉛虎憑火候。三千刻內結嬰兒，調和溫養終無漏。遍體渾如一片瓊，寒蟾光照玉壺冰。頂門夜半雷聲吼，匝地清風神鬼驚。天上人間真妙訣，誰敢天機私漏泄。須是英雄大丈夫，了然胸中無一物。一陽纔動大丹成，片餉工夫造化靈。祇恐南宮錄姓名，醉騎白鶴朝上清。
武夷歌 白玉蟾
天下武夷兮第一山溪，昇真有洞兮大王天柱交相齊。不知何年中秋兮玉帝賜宴會曾孫，幔亭結雲霞兮綵橋跨虹霓。欲訪仙蹟兮搜剔地靈，遡洄乘舟兮陟險杖藜。身輕欲生羽翰兮捫煙蘿而躡天梯，下視人境杳邈兮但見亂峯參錯相高低。龍洞通天池兮巖鶴舞雙翎，鐵骨藏玉匣兮玉蛻和香泥。月浸觀音石兮恍有金身現普陀，風號玉女峯兮疑是湘江虞妃啼。仙館學堂兮聞書聲，丹爐茶竈兮曉煙迷。船架半壑兮使星會泛河漢歸，機留古洞兮天孫去作牽牛妻。棋盤開巖石兮釣臺瞰晴川，巖有虎嘯兮窠有金雞棲。獅子伏巖兮耀日氣猶鮮，仙羊化石兮眠雲青草萋。大小藏藴靈異兮下有龍湫水泠泠，一線天通九有兮旁有風洞凉凄凄。翰墨羅列兮因之生興，廩石高貯兮可以忘饑。紅塵迥絕兮山中發蘭桂，神仙何許兮雲間聞犬雞。茶洞幽窅兮懸崖飛瀑布，桃源深邃兮沿流得徑蹊。有人卜居大隠屏兮學宗周孔事鹽虀，但見此心止止兮煉成大藥服刀圭。武夷君去後兮有十三仙之同時，代不乏人之兮仙階陸續躋。或尸解兮隻履歸去，或飛昇兮鐵笛長嘶。以今視昔兮吳李可接踵，不須懷古兮感慨而愴悽。作詩勉同志兮欲倩仙掌摩丹崖，我醉揮椽筆兮大書特書而留題。
金液大還丹 白玉蟾
烏兔乾坤鼎，龜蛇復姤壇。世間無事客，心內大還丹。白虎水中吼，青龍火裏蟠。汞鉛泥蘂艷，金木雪花寒。離坎非心腎，東西不肺肝。三旬窮七返，九轉出泥丸。
題桐柏觀 白玉蟾
淡月籠蒼松，清流蘸脩竹。水深蟾不設，長伴道人宿。
贈天慶觀 白玉蟾
買得螺江一葉舟，功名如蠟何休休。我無曳尾乞憐態，早作灰心不仕謀。已學漆園耕白兆，甘爲關令候青牛。刀圭底事憑誰會，明月清風爲點頭。
題嶽祠 白玉蟾
南來一劍住三山，分得平生風月懽。雖宰旌陽應施藥，本求勾漏爲脩丹。蒙莊且慕漆園祿，李老嘗爲柱下官。我視榮華真慣見，何如早煉碧琅玕。
桐柏觀留別 白玉蟾
身落天台古洞天，蒲團未暖又飄然。如何菴不瓊臺地，想是吾非桐柏仙。無復得餐三井水，未曾深結九峯緣。杖頭挑月下山去，空使寒猿嘯曉煙。
龍井 白玉蟾
山腰石有千年潤，海眼泉無一日乾。天下蒼生望霖雨，不知龍在此中蟠。
題桐柏觀 白玉蟾
仙翁夜來扣林壑，約我明朝過南嶽。石壇對坐話松風，鶴唳一聲山月落。
西林入室歌 白玉蟾
有一明珠光爍爍，照破三千大千國。觀音菩薩正定心，釋迦如來大圓覺。或如春色媚山河，或似秋光爽巖壑。亦名九轉大還丹，謂之長生不死藥。步步華嚴妙宮殿，重重彌勒寶樓閣。牆壁瓦礫相渾融，水鳥樹林共寥廓。缺唇石女駕土牛，跛脚木人騎紙鶴。三業三毒雲去來，六根六塵月綽約。所以然者本體空，誰言何似當初莫。此珠價大實難酬，不許巧錐妄穿鑿。若要秘密大總持，只於寂滅中摸索。幾多衲子聽蟄雷，幾箇道人藏尺蠖。茫茫盡向珠外求，不知先天那一著。何須重注脚注脚，也不惡好呵兄弟。杜宇聲隨曉雨啼，海棠夜聽東風落。
金丹火候訣 白玉蟾
攢簇乾坤造化來，手摶日月煉成灰。金公無言姹女死，黄婆不老猶懷胎。鉛爐慢養真金液，土釜先乾活水銀。汞心煉神亦龍性，鉛身凝氣白虎命。內外渾無一點陰，萬象光中玉清鏡。
金丹大藥訣 白玉蟾
離府龍飛，坎宮虎躍。金木混融，水火擊搏。刑德主寶，浮沉清濁。一百日胎，二八兩藥。白雪虛無，黄芽圓覺。烏兔夫妻，龜蛇根萼。朱砂不動，水銀無著。鉛鼎純乾，紫霄雲約。
步虛 白玉蟾
玉殿朝回夜已深，三千世界靜沉沉。微微花雨粘琪樹，浩浩天風動寶林。煙鎖崑崙山上頂，月明娑竭海中心。步虛聲斷一回首，十二樓臺何處尋。
題福海院 白玉蟾
廬阜新蘭若，龍天古道場。殿粧金彩煥，佛放白毫光。竹長真如翠，花開般若香。禪波風浩浩，慈陰日穰穰。鼻祖共毫老，中興乃谷堂。僧勤今繼志，萬載一爐香。
番陽旅寓留題 白玉蟾
洞門深鎖綠煙寒，來享浮生半日閑。城北城南無老樹，橫吹鐵笛過廬山。
初夏 白玉蟾
城中厭雨過清和，偶出西郊野興多。蠶簇趁晴方摘繭，麥場經潤欲生蛾。
立春 白玉蟾
東風吹散梅梢雪，一夜挽回天下春。從此陽春應有脚，百花富貴草精神。
琴 白玉蟾
雲水一生無別好，琴心三疊有誰知。今宵松殿相期會，彈到西山月落時。
燕 白玉蟾
新巢故園兩依依，似與春花秋葉期。雨過池塘得泥跡，日高臺榭卷簾遲。秋千節後初相見，祓禊人歸有所思。雙侶多情擬憑仗，小箋封就碧雲詩。
鴈陣 白玉蟾
幾是霜翎巢白草，數行雲足篆青冥。方將寄字來苕霅，莫便翻身過洞庭。
演教堂 白玉蟾
洞霄大滌扈神京，玉珮金璫會百靈。天柱一尖凌碧落，雲關九鎖疊蒼屏。前峯後峯煙漠漠，東洞西洞風泠泠。見說坡仙詩墨在，約君同坐翠蛟亭。
洞庭 白玉蟾
帆腹膨脝飽北風，一彈指頃萬山空。天垂九馬層雲外，人在孤鴻過影中。夙世曾遊銀世界，飛精復謁水精宮。湖神波吏須相識，吾在神霄舊有功。
贈沖虛鄒道士 白玉蟾
吾師有道貌，山水箇中人。無著故無累，是清還是真。煙霞供笑詠，泉石瀹精神。何日分峯隠，誅茅願卜鄰。
次水簾洞韻 白玉蟾
天上真珠直下垂，更無鉤箔惹塵埃。青鸞白鶴從教入，紫詔黄封不用來。夜月祇爲蘇鄺照，晚風端與葛黄開。縱饒展掛長千尺，莫掩羅浮紫翠堆。
飛雲頂 白玉蟾
飛雲頂上閣闌干，夜半南溟出玉盤。捲起水簾三百尺，松風吹度鐵橋寒。
羅浮歌朝斗回作 白玉蟾
紫霄飛步謁瓊樓，回首人間祇一周。雲繞崑崙山上起，月沉娑竭水中浮。香煙欲斷歸來早，羽駕相迎未敢留。盡洗塵緣知熟路，瑶池花木未應秋。
青華吟 白玉蟾
羅浮山中春晝長，風吹蘭花滿面香。博山香斷一欹枕，飛神直到玉帝旁。火鈴將軍同直舍，忽覺羽衣驚羽駕。三千神女笑回眸，整裾端簡龍墀下。奏言臣昔因饕酒，醉墮紅塵如此久。袖藏一卷玉雷書，進前再拜重稽首。今朝天開九虎關，乃將見帝玉槃顔。令臣奏畢速回首，下界一去思帝難。此時侍仙小黄散，手執金書貼玉版。精神縹緲素光中，不覺瓊文照心眼。於中最妙何所言，青霞命下龍臺昏。脚撥南辰開地脈，掌翻北斗透天門。香煙未滅烏雲走，風驅火豬逐鐵狗。紫童飛出碧霄中，劍光祇見雷聲吼。夢回無人可與言，一嘯天地陰晴分。
桃源祠 白玉蟾
因訪翟仙傍柳隈，不堪風景把人推。松杉十丈入斤斧，夏屋數間俱劫灰。道士潛心隠丹竈，兒童勸我舉霞杯。誰知自有長生訣，獨步白雲歸去來。
白鶴觀 白玉蟾
琅庭珍館一何清，四壁如銀窗更明。雨餘草色欺苔色，風送松聲雜澗聲。芍藥花開今四月，杜鵑啼恨到三更。我來暫息白鶴觀，憶著故人劉混成。松殿空遺金鳳舞，芝田不見鐵牛耕。雲迷古洞虎狼吼，煙鎖平林鳥雀驚。日暮山屏增紫翠，曉來天籟自簫笙。杖頭挑月過山北，要趁如今幾日晴。
三級泉 白玉蟾
緣溪深入桃花塢，紫霞隠隠幽禽語。九層峭壁剗春空，三級鳴泉飛暮雨。落日銜山紅影濕，冷雲抱石蒼崖古。激回澗底散冰花，噴上松梢雪飄縷。點點濺濕嫦娥衣，潭潭下有扶桑府。朝來似展朝天带，夜半如聞搗藥杵。寒入山骨吼千雷，派出銀河轟萬鼓。廣寒殿上銀蟾飛，水晶宮中玉龍舞。瓊英斧碎非月老，瀑布天成非織女。初疑魚鼈謁龍門，復恐星辰會牛渚。欲尋當下點額蛟，但見天上拖腸鼠。溶溶浸此一潭霜，滴滴結凍千歲乳。月照神珠灑翠麟，風吹天粟沾蒼虎。瑶虹界碧翻地軸，鐵馬盤渦捲天宇。谷草凝煙色凈明，野猿悲露聲清苦。綠苔鎖逕阻清遊，白鶴凌霄喚沖舉。紫元景曜神府君，仙靈詠其洞天主。畫屏幻出金芙蓉，仙杯琢就石鸚鵡。當時此地蔡尋真，青鸞一去今何許。錦閣憑空銀海寒，宸書麗天丹鳳翥。竹爐燒起紫旃檀，古琴嗚咽鳴中呂。曲罷蕭蕭天籟動，長笑一聲朝帝所。
山中偶成  其一 白玉蟾
酒惡頻頻嗅素馨，滿天風雨晚凉生。巖花亂落無一點，谷鳥時聞啼數聲。
山中偶成  其二 白玉蟾
長日扃門坐小亭，松陰竹影自清清。山翁莫問吾名姓，天上星辰地下行。
七女峰 白玉蟾
宋時松竹晉時苔，路轉山迴洞戶開。流水也知塵世雜，依然流向此山來。
洞庭廟 白玉蟾
檣烏啼罷紙灰飛，神去神來人不知。惟有金沙堆下水，東西南北任風吹。
畫石二首  其一 白玉蟾
一片嵯峨墮碧空，嶔崎歷落最玲瓏。從教把翫真堪醉，疑自當年栗里中。
畫石二首  其二 白玉蟾
直作壺中九華看，碧于簪玉小于拳。好藏莫便令人見，恐有癡情似米顛。
詩一首 白玉蟾
月冷松寒露滿襟，天容紺碧鶴聲沉。夜深獨把闌干拍，只有長江識此心。
鳳凰臺 白玉蟾
鳳去臺空事尚存，晨鐘暮鼓換罏薰。魚龍吞吐四海水，鸞鶴歌嘯三天雲。花覺月寒春又老，沙知潮落夜將分。紫霞真人去路杳，步虛一聲聞不聞。
旴江舟中聯句 黄春伯
無正文。
南臺舟中聯句 黄春伯
無正文。
疎山舟中聯句 黄春伯
無正文。
泊舟浮石寺前有善士百餘輩拜迎因聯句于水濱民居之壁 黄春伯
無正文。
戲聯食𩻣體取其骨糜肉化之義 黄春伯
無正文。
戲聯仄字體 黄春伯
無正文。
戲聯平字體 黄春伯
無正文。
戲聯疊韻體 黄春伯
無正文。
戲聯回文體 黄春伯
無正文。
絕句 黄春伯
半篙春水一蓑烟，抱月懷中枕斗眠。說與時人休問我，英雄回首即神仙。
冬日同白玉蟾聯句 王樅
無正文。
燈花聯句 王樅
無正文。
雪窗聯句 王樅
無正文。
燈花聯句 張雲友
無正文。
雪窗聯句 張雲友
無正文。
燈花聯句 劉希古
無正文。
雪窗聯句 劉希古
無正文。
道中與白玉蟾聯句 謝紫壺
無正文。
櫂歌聯句 黎盤雲
無正文。
夜船與白玉蟾聯句回文 黎盤雲
無正文。
偈頌一百五十首  其一 釋心月
寰中天子勑，塞外將軍令。佛祖出頭，也須乞命。今日合作麽生，將逐符行。
偈頌一百五十首  其二 釋心月
披牯牛皮，輥瞎馿隊。带水拖泥，東倒西㹠。黄梅七百無人會。
偈頌一百五十首  其三 釋心月
元正啟祚，萬物咸新。山形拄丈子，只麽黑鱗皴，時來也解笑翻身。倒腹傾腸爲君說，唱歌須是帝鄉人。
偈頌一百五十首  其四 釋心月
忌口自然諸病減，多情未免有時勞。貧居動便成違順，只得清閑一味高。
偈頌一百五十首  其五 釋心月
連城之璧本無瑕，何事生來便撒沙。跛脚阿師知落處，好冤家有惡冤家。
偈頌一百五十首  其六 釋心月
金烏飛，玉兔走。目前事，看不透。十日前，五日後，誰敢咳嗽。
偈頌一百五十首  其七 釋心月
無背面，有孔竅，轉相親，轉料掉。鳳臺平，石城小。日下孤燈，果然失照。
偈頌一百五十首  其八 釋心月
竺土大僊心，東西密相付。謹白參玄人，光陰莫虛度。
偈頌一百五十首  其九 釋心月
與麽則易，不與麽則難。不與麽則易，與麽則難。金烏飛上玉欄干，眨上眉毛子細看。
偈頌一百五十首  其一○ 釋心月
上刀山，攀劍樹。雙暗雙明，裂開捻聚。倒跨楊岐三脚馿，踢斷巖頭末後句。誰是其人，目前薦取。
偈頌一百五十首  其一一 釋心月
一即三，三即一。剩則不足，少則有餘。相續得去底，道將一句來。七十三，八十四。
偈頌一百五十首  其一二 釋心月
一葉落，天下秋，布袋今朝又解頭。古路不曾生寸草，慈明何事過汾州。
偈頌一百五十首  其一三 釋心月
夜寒錯認定盤星，金屑霏霏翳眼睛。教壞平人至今日，惺惺剗地不惺惺。
偈頌一百五十首  其一四 釋心月
頻頻喚汝不歸家，貪向門前撮土沙。每到年年三月裏，滿城開盡牡丹花。
偈頌一百五十首  其一五 釋心月
九旬禁足，三月護生。護生須殺，禁足須行。雲收天迥，雨過山青。出門句裏入門句，鼻直眼橫眉亦橫。
偈頌一百五十首  其一六 釋心月
一夏三箇月，已過兩箇月。子細好生觀，只餘一箇月。說與林下人，莫空度歲月。
偈頌一百五十首  其一七 釋心月
一九二九，百拙千醜。昨日今朝，地迥天寥。少林門下客，立處雪齊腰，千載令人恨不消。
偈頌一百五十首  其一八 釋心月
打圓相，女人拜。老楊岐，偏捏怪，依稀兔子喫牛奶。今日薰香瀹盞茶，豈是貧人思舊債。
偈頌一百五十首  其一九 釋心月
一夜春風浩浩，拂盡千花百草。十二危樓一倚欄，珊瑚枝頭日杲杲。
偈頌一百五十首  其二○ 釋心月
拄杖子，無規繩，有準則。長不得，短不得，恰好亦不得。
偈頌一百五十首  其二一 釋心月
得也與麽，未得也與麽。寒灰燒殺人，冷地不可卧。丹霞燒木佛，因甚院主眉鬚墮。
偈頌一百五十首  其二二 釋心月
六陰剝，一陽復。寒谷交肩，春容可掬。少室山高難措足，斷絃須是鸞膠續。
偈頌一百五十首  其二三 釋心月
閙中靜悄悄，靜中閙浩浩。側耳聽不聞，舉步行不到。沒誵訛，勿尋討。鴉作鴉鳴，鵲作鵲噪。
偈頌一百五十首  其二四 釋心月
至人無己，言猶在耳。萬法作本根，天地相終始。一占帝與九齡夢，三聽山呼萬歲聲。
偈頌一百五十首  其二五 釋心月
九年面壁，有理難伸。三日耳聾，無辭可措。堪悲堪笑，自昔自今。盡道以心傳心，一向將錯就錯。年代深遠，疑案難稽。既然呷汁罪同，合與一狀領過。
偈頌一百五十首  其二六 釋心月
月不破五，歲不滿百。窄處放教寬，寬處捻教窄。如沖天之俊鷂，如當路之白額。敢有近傍者麽，骼。
偈頌一百五十首  其二七 釋心月
九十日安居，二千年聖制。念念三世十方，步步十方三世。何如閙市裏保壽面目全露，肉案頭盤山自心密契。使府近有指揮，不許攀條援例。
偈頌一百五十首  其二八 釋心月
六月火邊坐，有眼無耳朶。鐵蛇鑽不入，鐵牛衝不破。
偈頌一百五十首  其二九 釋心月
散夏餘五日，那事穩也未。爭似長汀子，低頭打覺睡。不管你金烏東昇，玉兔西墜。生死到來，甚處回避。低聲低聲，牆壁有耳。
偈頌一百五十首  其三○ 釋心月
古人底，今人底。道著道不著，一場沒巴鼻。象王回旋，師子遊戲，洎合扶不起。
偈頌一百五十首  其三一 釋心月
去年今年，八月九月。一樹兩樹，丹桂離披。三枝四枝，黄花漏泄。於斯見面不相逢，於斯相逢復相別。老豐干心未歇，騎箇無齒大蟲，只管見人饒舌。阿呵呵，南北東西，一團生鐵。
偈頌一百五十首  其三二 釋心月
甌峰布鐵連陣，我曾長袖拂開。甌峰擲金剛圈，我曾鐵鞭擊碎。沒仇讎處起仇讎，無怨對中作怨對。今日何以報之，報之以此爲最。
偈頌一百五十首  其三三 釋心月
以大圓覺，爲我伽藍。過去諸佛罪不重科，見在菩薩理無曲斷。未來學人，咄，切忌草裏輥。
偈頌一百五十首  其三四 釋心月
去年七月十五，去去留之不住。今年七月十五，住住推之不去。去也師子翻身，住也象王回顧。
偈頌一百五十首  其三五 釋心月
混不得，類不齊，六爻宛轉見重離。夜深下視千山白，不是其中人不知。
偈頌一百五十首  其三六 釋心月
我有一言，徹根徹源。舉之不全，聽之不圓。擬問如何，蒼天蒼天。
偈頌一百五十首  其三七 釋心月
我有一語，通今貫古。全主全賓，全規全矩。直下承當，未敢相許。
偈頌一百五十首  其三八 釋心月
我有一機，對面提持。石火莫及，電光罔追。
偈頌一百五十首  其三九 釋心月
我有一要，千差齊照。未曾拈花，不勞微笑。擬問如何，雲橫海嶠。
偈頌一百五十首  其四○ 釋心月
我有一句，非默非語。日用見成，一時分付，依前罔措。
偈頌一百五十首  其四一 釋心月
跛跛挈挈，列列𦩘𦩘。跛跛挈挈處，匙挑不上。列列𦩘𦩘時，炎天散雪。十有二年，來住此地，楊岐家風，未曾漏泄。今漏泄，秤鎚元是一團鐵。
偈頌一百五十首  其四二 釋心月
烹金之爐，鑄人之模，浄名一默。國師三呼，你諸人又向甚麽處摸索。
偈頌一百五十首  其四三 釋心月
青山白雲，紅塵閙市，見成公案，理當即行。爲什麽不知有，公驗分明。
偈頌一百五十首  其四四 釋心月
山遥海闊古蘭若，月白風清老比丘。萬象森羅總賓客，相逢莫不小低頭。
偈頌一百五十首  其四五 釋心月
出得塵來又入塵，休論便重復便輕。試看門外清溪水，動靜由來一樣清。
偈頌一百五十首  其四六 釋心月
一番風雨送寒來，底事開爐爐未開。寄語參玄諸上士，冷湫湫處且相隈。
偈頌一百五十首  其四七 釋心月
厨庫對僧堂，三門朝佛殿。南來與北來，一見一切見。
偈頌一百五十首  其四八 釋心月
晝見日，夜見星，妙高山色青又青。便與麽去，不惟打失鼻孔，亦乃失却眼睛。且過在於何，黄河從源濁。
偈頌一百五十首  其四九 釋心月
甌阜山頭，龍蛇陣上，將頭不猛，累及三軍。自此江西湖南，便與麽去，吳山蜀水，紛紛紜紜。重城夜月，青山白雲，一度思君復恨君。
偈頌一百五十首  其五○ 釋心月
赤心報國丈夫兒，進退存亡己自知。蓋世英雄寧畏死，一時忠勇更無誰。冶城夜月將軍墓，蔣岳春雲武帝祠。從此龍光山下寺，龜哥也著載豐碑。
偈頌一百五十首  其五一 釋心月
三月二十五，芳春餘幾許。一道平常心，顛言及倒語。謾道舉手摘楊花，那知漫空飛柳絮。趁流光，猛提取。喫粥了也，洗鉢盂去。
偈頌一百五十首  其五二 釋心月
不見一法在門外，平地無端自活埋。若是金毛師子子，急須移步入門來。
偈頌一百五十首  其五三 釋心月
禪禪萬萬千，眉插鬢，耳垂肩。千花影裏，百草頭顛。或時虛空裏釘橛，或時旱地上生蓮，引得寒山子笑掀天。吟得新詩一兩聯，足成三百篇。
偈頌一百五十首  其五四 釋心月
青山爲家，白雲作戶。穩密田園，鴉飛不度。皷腹臺前一轉頭，不覺四月二十五。
偈頌一百五十首  其五五 釋心月
長安甚閙，我國晏然。古人一期酬對，不妨奇特。未有出身之路，喚什麽作我國。縱遇鋒刀常坦坦，假饒毒藥也閑閑。
偈頌一百五十首  其五六 釋心月
一句如鐵橛子，少室秤提不起，曹溪摇撼不動。有伎倆者一任左扶右持，無伎倆者不妨全體受用。巴蓬集壁，去天一尺。
偈頌一百五十首  其五七 釋心月
鱗皴拄杖子，非長亦非短。東行西行處十分著力，歸家穩坐時一味不管。著力處是我同流，不管時吾之道伴。且道伴同流是一是二，見成公案。
偈頌一百五十首  其五八 釋心月
龍蟠虎踞，今古嶷然。楚水秦淮，滔滔無間。
偈頌一百五十首  其五九 釋心月
玉轉珠回著眼看，有相干處沒相干。只將此箇以爲主，一劍倚天星斗寒。
偈頌一百五十首  其六○ 釋心月
進一步，退一步，钁頭钁底無回互。以一機，奪一機，沒便宜處討便宜。插鍬叉手田中事，是即擔泉带月歸。
偈頌一百五十首  其六一 釋心月
蜀山楚水，江北江南。步步穩密，念念相諳。前三三後三三，眨上眉毛早不堪。
偈頌一百五十首  其六二 釋心月
凜凜孤風藏不得，倒騎角虎出山來。大唐國裏人無數，糓酒糓糟喚不回。喚得回，笑容未動，牙爪先開。
偈頌一百五十首  其六三 釋心月
笑密庵巧，喜松源拙，掃臨濟喝，折德山棒。自謂不躡前脩，又道拋三放兩。自謂無法與人，又道開口不在舌頭上。
偈頌一百五十首  其六四 釋心月
偃蹇蒼髯十萬本，參差翠玉數千竿。風敲月戶三秋冷，雨打茅堂六月寒。
偈頌一百五十首  其六五 釋心月
德山一棒，臨濟一喝。家貧難辦素，事忙不及草。三千里外見誵訛，未免蝦跳不出斗。
偈頌一百五十首  其六六 釋心月
結夏解夏，靈山舊制。鵝以瓶拘，魚以網繫。風雷變化在今時，霄漢振飛何更擬。
偈頌一百五十首  其六七 釋心月
羅籠得住，以此却不住。呼喚不回，以此却又回。且誵訛在什麽處，惱亂春風卒未休。
偈頌一百五十首  其六八 釋心月
曉披北山雲，暮宿北山雨。來爲北山人，須辨北山主。
偈頌一百五十首  其六九 釋心月
是不是，非不非。交肩過，携手歸。南泉不出方丈，爲什麽在莊喫油糍。今兮昔兮同一時，知音知後更誰知。
偈頌一百五十首  其七○ 釋心月
簷頭滴滴，分明歷歷。好片祖師心，無端已狼籍。
偈頌一百五十首  其七一 釋心月
道遠乎哉，觸事而真。聖遠乎哉，體之即神。百丈遭喝，三日耳聾。水潦被踏，起來大笑。何似一指頭禪，一生受用不盡。
偈頌一百五十首  其七二 釋心月
鍾阜龍盤，石城虎踞。牛首橫前，方山傍住。正傳閣上一觀，不覺雙眉陡聚，秦淮一带西流去。
偈頌一百五十首  其七三 釋心月
廬陵米價沒高低，直下承當已是遲。多少牙人并販子，却來升合較毫釐。
偈頌一百五十首  其七四 釋心月
七佛已前只與麽，七佛之後亦復然。片雲生晚谷，孤鶴下遼天。
偈頌一百五十首  其七五 釋心月
沒誵訛處最誵訛，美玉無瑕貴切磋。幾度渾崙提不起，鼠肝蟲臂總由他。
偈頌一百五十首  其七六 釋心月
十一十二，無處回避。十四十五，充塞寰宇。者邊那邊，或去或住。一箭上紅心，黄金如糞土。
偈頌一百五十首  其七七 釋心月
風磨湛湛真空體，雨洗如如法界身。大地山河并萬象，今朝與佛共生辰。
偈頌一百五十首  其七八 釋心月
說時默，默時說。處處投機，門門合轍，正是虛空裏釘橛。
偈頌一百五十首  其七九 釋心月
大厦非一木可支，巨舟須衆手可濟。衆手既集亦復同心，南北東西無往不利。
偈頌一百五十首  其八○ 釋心月
久晴不雨則旱，旱固可憂。久雨不晴則澇，澇亦可憂。不旱不澇，尤爲可憂。不曾下得春時種，空向田頭望有秋。
偈頌一百五十首  其八一 釋心月
犀牛扇子破多時，全暗全明。問著元來總不知，最爲親切。無限清風與頭角，成群作隊。盡同雲雨去難追，鼻繩在我手裏。
偈頌一百五十首  其八二 釋心月
四月十五，雲龍風虎。掃蕩欃槍，肅清寰宇。五月十五，松巒竹塢。明月作龕，白雲閉戶。即今六月十五，毒蛇橫古路。
偈頌一百五十首  其八三 釋心月
山前田地誰爲主，喜見靈苗戰晚風。將謂年年求歲稔，由來歲歲願年豐。
偈頌一百五十首  其八四 釋心月
三種病二種光即不問，且如何是法身。不識廬山真面目，只緣身在此山中。
偈頌一百五十首  其八五 釋心月
密密綿綿細著工，從來此室不通風。庭前三尺齊腰雪，身在靄然和氣中。
偈頌一百五十首  其八六 釋心月
於食等者，於法亦等。於法等者，於食亦等。法食雙運，平等普熏。
偈頌一百五十首  其八七 釋心月
風前敲落珊瑚枝，白玉鞭頭直下垂。要識香林家住處，水晶宮殿草離離。
偈頌一百五十首  其八八 釋心月
我佛入深山，六載冷相守。中夜一舉頭，南辰對北斗。於此眼皮穿，一場成漏逗。普觀大地人，此事皆具有。至今二千年，公案宛如舊。不見趙州曾有言，修行變作不唧銜。
偈頌一百五十首  其八九 釋心月
直上覷，直下覷。七佛已前，閑家潑具。少室鐵牛，黄梅石女。
偈頌一百五十首  其九○ 釋心月
百丈下堂句，雲門顧鑒咦。進前叉手立，端的許誰知。
偈頌一百五十首  其九一 釋心月
法身向上法身邊，會得咸通無後先。一箇矬來一箇跛，擔爲一擔更無偏。
偈頌一百五十首  其九二 釋心月
平懷常實事同風，正在昏昏夢寐中。扶起脊梁重猛省，莫教蹉過五更鍾。
偈頌一百五十首  其九三 釋心月
一句子，有時坐斷乾坤籠罩今古，有時風高月冷海晏河清，有時變化晦明興雲致雨。今日總拋向面前，切不得世諦流布。
偈頌一百五十首  其九四 釋心月
憑欄拭目舊山川，疊疊峰巒带曉煙。不是夢中論夢事，今朝正是普通年。
偈頌一百五十首  其九五 釋心月
白髮垂垂一葉身，今年貧似去年貧。住山不與山爲主，水石煙雲也笑人。
偈頌一百五十首  其九六 釋心月
與麽也在我，不與麽也在我。明眼漢擔拄杖遶天下橫行，爲什麽透這些子不得。
偈頌一百五十首  其九七 釋心月
二千年前，靈山付囑品。二千年後，吳地流通分。
偈頌一百五十首  其九八 釋心月
把手同歸者，琅琅笑語新。移身藏北斗，舉步入南辰。少室殘冬雪，武林三月春。轆轤千萬偈，頑石兩眉伸。
偈頌一百五十首  其九九 釋心月
知之而行，見之而止，對面白雲千萬里。言中定旨，語外明宗，一重一重復一重。斯門寂寂無關鎖，清坐不知誰與同。
偈頌一百五十首  其一○○ 釋心月
未出胞胎事已蹉，出胞胎後轉誵訛。韶陽拄杖頭邊眼，供佛燒香不在多。
偈頌一百五十首  其一○一 釋心月
天高地迥，海闊山遥。秋風襲衣，拄杖𨁝跳。
偈頌一百五十首  其一○二 釋心月
初三十一，上上大吉。中九下七，有口掛壁。雙林傅大士儒履道冠，蔣山梁寶公剪刀曲尺，笑倒生公臺畔石。
偈頌一百五十首  其一○三 釋心月
有句無句，如藤倚樹。樹倒藤枯，毒蛇橫路。咄咄咄，縮頭去。
偈頌一百五十首  其一○四 釋心月
諸佛機，祖師意。百草頭，雙眉底。不可得而一，不可得而二。趙州關即且置，雲門曲作麽生。一堂風冷淡，千古意分明。
偈頌一百五十首  其一○五 釋心月
座已陞，衣已披，法作麽生說。但得雪消去，自然春到來。
偈頌一百五十首  其一○六 釋心月
五九四十五，太陽開門戶。一點微雲何處來，散作人間三日雨。曉來忽推窗，所見非常處。白玉作樓臺，爛銀爲國土。鹽官王老師，歡喜無著處。拈起須彌槌，擊動虛空皷。清音聞遠近，雅韻貫今古。法眼和一通，聽之猶莽鹵。古人有言兮，千年田，八百主。
偈頌一百五十首  其一○七 釋心月
最初機，末後句。有准繩，沒規矩。豈可錯承當，豈可錯分付。
偈頌一百五十首  其一○八 釋心月
初五初十，鐵蛇鑽不入。有也莫將去，無也莫將來。南嶽自南嶽，天台自天台，那更峨嵋對五臺。
偈頌一百五十首  其一○九 釋心月
藥山休去，直得三十二相八十種好，一時現前。然雖如是，也好與一杓。
偈頌一百五十首  其一一○ 釋心月
虎丘家風，內空外空。十分富貴，十分貧窮。有時揚聲止響，有時詐啞佯聾，猶是平常小脫空。
偈頌一百五十首  其一一一 釋心月
青山門外白雲飛，楊柳溪邊引客歸。莫怪坐來頻勸酒，自從別後見君稀。
偈頌一百五十首  其一一二 釋心月
敕書來自九重天，寶墨琳琅色尚鮮。移取巖間枯樹子，和根植向鷲峰巔。
偈頌一百五十首  其一一三 釋心月
外息諸緣，心行無路。入得無門之門，猶較昔日三步。靈蹤不在猿啼處。
偈頌一百五十首  其一一四 釋心月
髻中珠，只者是。如優曇花，時一現爾。坐斷意根，方能側耳。
偈頌一百五十首  其一一五 釋心月
心同虛空界，示等虛空法。證得虛空時，無是無非法。
偈頌一百五十首  其一一六 釋心月
一人跨三脚馿，一人騎三角虎。三家村裏交肩，萬仞崖頭移步。
偈頌一百五十首  其一一七 釋心月
簇簇上來，却之不回。簇簇下去，留之不住。於斯立片時，瞬目不揚眉。
偈頌一百五十首  其一一八 釋心月
巴陵三轉語，南源女人拜。人貧智短，馬瘦毛長，靈鷲峰頭一炷香。
偈頌一百五十首  其一一九 釋心月
渠儂家住白雲鄉，南北東西路渺茫。幾度欲歸歸未得，忽聞巖桂送幽香。
偈頌一百五十首  其一二○ 釋心月
眼中物，物中眼。雪峰輥三箇毯，睦州擔一片板。
偈頌一百五十首  其一二一 釋心月
未見此老人已前，上是天下是地。既見此老人之後，山是山水是水。一別五十年，恩怨通身是。沒量大人，擡脚不起，累了兒兮累了孫，惱亂春風何日已。
偈頌一百五十首  其一二二 釋心月
大仙心，休莽鹵。三十三，錯分付。細推窮在何處，只知昨日雨今日晴，而不知今日晴昨日雨。靈雲陌上桃花飛，翻憶玄沙未徹語。
偈頌一百五十首  其一二三 釋心月
常在途中久不歸，可憐庭戶草離離。青山門外忽相見，問著剛然道不知。
偈頌一百五十首  其一二四 釋心月
此君面目甚分明，曲曲斜斜是幾莖。但得一回親見後，不隨風雨聽虛聲。
偈頌一百五十首  其一二五 釋心月
作麽生，是什麽。獅子當門，猛虎據坐。千人萬人，一箇半箇。石火電光中，掣斷黄金鎖，擬議依然還蹉過。
偈頌一百五十首  其一二六 釋心月
山蒼蒼，水茫茫。直下是，非相當。整三玄戈甲，淬三要鋒鋩。舉意非他物，回眸即故鄉。好將馬祖舊遊地，題作渝州選佛場。
偈頌一百五十首  其一二七 釋心月
雲門一曲，臘月二十五。驚起陝府鐵牛，撞倒石霜角虎。時節既相當，因緣難莽鹵。
偈頌一百五十首  其一二八 釋心月
人人有一坐具地，占斷猶來自祖翁。四界打量量不盡，及時耕種待秋風。
偈頌一百五十首  其一二九 釋心月
峭峻門庭，平白道路。擔板睦州，面壁魯祖。不問南來北來，東去西去，須信長年不出戶。
偈頌一百五十首  其一三○ 釋心月
春山青，春水綠，獨立危亭看不足。李花白，桃花紅，一色同中又不同。知音惟有寒山子，拊掌歌笑臨春風。
偈頌一百五十首  其一三一 釋心月
閏二月十有五，靈山有語今分付。心洞十方，通今貫古。途路未歸人，朝朝復暮暮。不醉桃花村，定入杏花塢。何如相喚復相呼，飛來峰下喫茶去。
偈頌一百五十首  其一三二 釋心月
修行作佛人無數，捏目無非是亂花。十劫坐來還懡㦬，不圖打草要驚蛇。
偈頌一百五十首  其一三三 釋心月
一非一，二非二。仰面不見天，低頭不見地。一即一，二即二。仰面見青天，低頭亦見地。
偈頌一百五十首  其一三四 釋心月
與麽來者，過者邊立。不與麽來者，過者邊立。與麽不與麽，花須連夜發，莫待曉風吹。
偈頌一百五十首  其一三五 釋心月
我有一語，在在處處。提起分開，放下捏聚。兩手持來，一手分付。江西曾有言，以此箇爲主。
偈頌一百五十首  其一三六 釋心月
八月初一，好箇消息。積雨報初晴，新凉生八極。禾稻滿田疇，催人早收拾。一顆顆，一粒粒。宜愛惜，莫教遍地成狼籍。直待去年今年，官租私租，一時還畢。不妨一飽忘百饑，鼓腹謳歌度殘日。
偈頌一百五十首  其一三七 釋心月
一月相拋不出門，幾經花縣幾烟村。桑麻影裏炊香早，松竹陰中笑語溫。幽磬朝離迎白日，疎鍾晚泊送黄昏。捲旗收陣歸來也，誰是知恩與報恩。
偈頌一百五十首  其一三八 釋心月
十月十有五，敗葉堆雲，寒風推戶。明窗下，東司頭。東行西行，總是提持處。參玄人，須記取。古人有言兮，百歲光陰切莫虛度。
偈頌一百五十首  其一三九 釋心月
空手把鋤頭，步行騎水牛。人從橋上過，橋流水不流，動地清風來未休。咄，下座佛殿，別聽因由。
偈頌一百五十首  其一四○ 釋心月
月五日亦五，那堪時正午。採藥藥最靈，問疾疾即愈。
偈頌一百五十首  其一四一 釋心月
賢明宰輔聖明君，好語山中喜得聞。願飲淳風餐至化，五香敬作一爐焚。
偈頌一百五十首  其一四二 釋心月
清浄慈門剎塵數，共生如來一妙相。以大願力出世間，示梵王身宣正法。三十六旬有六日，惟有此日最吉祥。稽首慇懃一瓣香，萬歲千秋爲壽考。
偈頌一百五十首  其一四三 釋心月
宸奎飛下九重天，鳳舞鸞翔墨色鮮。水石山雲最佳處，慇懃一炷玉爐烟。
偈頌一百五十首  其一四四 釋心月
尊臨四海聖明君，步步毗盧頂上行。自己法身只者是，巍然千古振佳聲。
偈頌一百五十首  其一四五 釋心月
參禪須是鐵漢，著手心頭便判。直趣無上菩提，一切是非莫管。
偈頌一百五十首  其一四六 釋心月
涅槃心，差別智。一非一，二非二。自古諸上賢，曾未達斯理。直饒恁麽會得，也是烏龜行陸地。
偈頌一百五十首  其一四七 釋心月
然燈之前，六六三十六。然燈之後，九九八十一。數目甚分明，因甚數不出。數得出，弄到彌勒下生，依舊杳無消息。
偈頌一百五十首  其一四八 釋心月
溪山送別出門日，雲水相迎得路時。七佛軌儀持鉢去，滿船載得月明歸。
偈頌一百五十首  其一四九 釋心月
五髻峰頭望海東，煙重重又水重重。同人相見論心事，又得西來一信通。
偈頌一百五十首  其一五○ 釋心月
靈山一別二千年，聖世重逢豈偶然。細掬清泉揩老眼，豁開雲霧見青天。
偈頌一百五十首  其一五一 釋心月
雲漫漫，水漫漫。往來一致，高下同觀。炊無米飯，飽不來入甚易。喫粥了也，洗鉢盂去還難。難難，冬不寒，臘後看。
頌古十六首  其一 釋心月
室內孤燈只自知，入流須辨截流機。遼天一鏃三關外，玉兔金烏不敢飛。
頌古十六首  其二 釋心月
一竿絲線兩金魚，不犯清波意自殊。斜拽簑衣遮蓋後，空餘明月滿江湖。
頌古十六首  其三 釋心月
恁麽說話，大似肥處添，瘦處減。殊不知東山老人，慣得其便。
頌古十六首  其四 釋心月
昭昭心目色塵裏，晃晃色塵心目間。直下裂開猶是鈍，那堪隨步萬重山。
頌古十六首  其五 釋心月
善法堂前探淺深，寒濤平地湧千尋。探竿靠壁出門去，也是貧兒拾得金。
頌古十六首  其六 釋心月
不是風兮不是幡，堂堂擺手出重關。可憐守待雞鳴者，猶在昏昏醉夢間。
頌古十六首  其七 釋心月
賓中主，主中賓。在窟獅子，互換嚬呻，相識如今能幾人。
頌古十六首  其八 釋心月
頭上漫漫，脚下漫漫。拄定即易，瞥轉還難。金剛寶劍逼人寒，不墮機鋒句外看。
頌古十六首  其九 釋心月
嗟嘆聲中偃仰時，三千世界草離離。若教老漢明斯旨，鼻孔從來向下垂。
頌古十六首  其一○ 釋心月
朝西天，暮東土。翫水遊山，徐行款步。是則不動道場，不是亦在裏許。誰爲證明，石霜角虎。
頌古十六首  其一一 釋心月
天寒人寒，影草探竿。總在裏許，振鬣擺尾，水面依然平似砥。
頌古十六首  其一二 釋心月
楊岐談笑之中，換了白雲心肝五臟。而白雲憤悶之際，抉了楊岐鼻孔眼睛。若在今時亦未可，禍不入謹家之門。
頌古十六首  其一三 釋心月
問處赤心片片，答處不負來機。今有問靈隠，如何是實際理地。天長地久，海晏河清，恁麽則事同一家。自天祐之，吉無不利。
頌古十六首  其一四 釋心月
京師出大黄，渾崙不覆藏。朝生金鳳子，平地快翺翔。
頌古十六首  其一五 釋心月
北山高處望鄉關，一度登臨一解顔。目力窮邊無限意，應難寫向畫圖間。
頌古十六首  其一六 釋心月
父母非親親是誰，雙眸烱烱带雙眉。含元殿上不相識，正是岷峨相見時。
示圓闍梨偈 釋心月
我有明珠一顆，久被塵勞關鎖。而今塵盡光生，照破青山萬朶。
餞泉都莊偈 釋心月
佛法徧在一切處，一切處求不可求。皷腹臺前成現句，牧童也解倒騎牛。
示慧日侍者德禪人偈 釋心月
北磵磵邊纔緩步，石溪溪畔又移身。俊哉龍鳳親生子，何必南陽令斬新。
寄蔣山癡絕和尚  其一 釋心月
急水上旗翻五色，飛流中毬輥百花。相逢相笑勿相笑，人途在中未到家。
寄蔣山癡絕和尚  其二 釋心月
沒絃琴三弄五弄，無孔笛一聲兩聲。明月浮空天似水，長安歸夢恰三更。
和掃破庵塔  其一 釋心月
白{亻幺刀}叢中第一尊，硬將明越作台溫。將頭撞破虛空後，又把金針鎖細痕。
和掃破庵塔  其二 釋心月
平林風靜塢雲輕，一掬寒泉薦客情。會與此山重有約，何妨一日一經行。
送楊尚書 釋心月
萬里江山圖畫開，錦帆歸去記重來。好於彷彿烟雲裏，添箇翩翩馹使催。
送李國史 釋心月
父翁伯季忠清節，凜凜同班立聖朝。次第到孫孫又子，老僧屈指日非遥。
示上元主簿 釋心月
單提一字趙州無，三尺吹毛也不如。萬別千差齊斬斷，白雲不敢犯清虛。
送趙鳳臺知府 釋心月
五月寒雲濕不飛，臨辭無語思依依。此心不許江山隔，時聽除音來竹扉。
損翁 釋心月
明知爲學日有益，不知爲道又如何。但覺家貧身漸老，聰明不及舊時多。
送一默翁入浙 釋心月
有佛處不得住，鐵鞭擊碎珊瑚樹。無佛處急走過，澄潭不許蒼龍卧。三千里外莫錯舉，剔起眉毛眼卓堅。與麽則不去也，百城烟水難圖畫。摘楊花，摘楊花，未容眨眼早忘家。趙州舌本懸千日，石火電光追莫及。紙燈吹滅便知歸，落在吾家第二機。翻身倒握烏藤去，千聖羅籠不肯住。何時砥柱障頹波，大扇真風滿寰宇。
送寂照庵歸蜀 釋心月
錯向南來猶自可，歸鄉一錯更難追。果然到底錯將去，三十六江流向西。
溪翁 釋心月
水落曾知杓柄長，家風從此轉凄凉。有時浪起無風處，冷看截流人自忙。
𠁼牛 釋心月
衲僧命脉頂門眼，點著無端頭角生。猶幸家園田地穩，得深耕處且深耕。
和偃溪 釋心月
謝郎無月夜撐船，不覺平沈偃水邊。隨手一篙盤得轉，渾家洗脚上床眠。
送金州禪人 釋心月
磨磚大士眼覷瞇，歸去高聲喚醒伊。好箇打車消息子，無端錯付馬駒兒。
送達州惠禪人見徑山無準 釋心月
面門角眼倒生筋，今佛誰爲第一身。此去炷香三拜起，防他左語子扇人。
劍堂 釋心月
平常不露鋒鋩句，凜凜風霜威自全。脚未跨門先照顧，那知已喪髑髏前。
無隠 釋心月
望州烏石未相見，南嶽天台幾對談。引得廬山曾失笑，至今滿面是羞慚。
送僧過金山 釋心月
不見德雲閑古錐，淡煙寒日水漣漪。風行雷動他山上，也好低頭問訊伊。
無照 釋心月
自憐一點不揩磨，開眼還同合眼過。莫道渾家全淈𣸩，瞞他些子看如何。
清溪 釋心月
咫尺曹源有路通，游魚何事自迷蹤。有聲爲到不平處，一點塵泥斷不容。
送心非庵 釋心月
是是金鱗猶滯水，非非獅子又翻身。蜀山佳處是非外，佛法憑誰作主人。
月潭 釋心月
皎潔清光艷艷寒，幾回撈摝犯波瀾。憑誰說與寒山子，莫把吾心一樣看。
無象 釋心月
澹泊虛閑未動爻，有何單拆與重交。太平時代合如是，卦子逢人莫亂拋。
送僧之浙東 釋心月
踏不著處一搭子，爛如生鐵硬如泥。金陵尋徧無尋處，定在鄮峰東嶺西。
送僧過碧雲見北磵 釋心月
老倒楊岐沒腦門，行藏駔儈許誰論。碧雲深處問端的，他是他家九世孫。
雪牛 釋心月
露迥迥地趁不去，時復深村荒草行。一色皮毛都換了，荷擔須是者衆生。
鐵壁 釋心月
天地爲爐烹不破，不通風處却通風。自從透得歸來後，方見一重還一重。
送寅乙上人歸蜀 釋心月
南方展轉扣西來，口欲談而擘不開。乙馬三寅領將去，溪邊婆子笑咍咍。
石門 釋心月
雲鎖苔封勢嶮巇，也曾敲擊費輪槌。只緣入作不得處，忘却心行路絕時。
送知無見 釋心月
百城煙水夜光寒，巾子峰頭曾細觀。轉得身來天已曉，目前贏得黑漫漫。
送祥上人之道場 釋心月
虎錫高騰上虎巖，虎巖老虎氣耽耽。袖藏濟北爺兒手，不捋其鬚心不甘。
璞翁 釋心月
隠密全真處，渾崙未剖時。從來只與麽，不用討瑕疵。
送悟上人入廣兼簡涂提刑 釋心月
大地猶如一粒粟，而今此語付何人。時時撮向掌中看，吳蜀江山一樣新。
雪山 釋心月
晝漫漫地夜漫漫，高下峰巒總一般。身在洞然明白裏，勿於明白裏頭看。
彭檢法號仍舊 釋心月
者漢本來無面目，幾年向外空馳逐。驀然憶著便歸來，六六依前三十六。
玉侍者出世鹿苑 釋心月
行海無風戒月孤，新開鹿苑舊規模。一千七百傳燈上，樣子分明見也無。
石鏡 釋心月
堅頑豈是鑄成底，雨洗風磨只自如。勿謂全然不照燭，山精破膽已無餘。
慵衲 釋心月
寒涕垂頤懶不收，肯將佛法挂心頭。針筒線袋也拈却，古毳從教爛壞休。
送覺上人歸隆興 釋心月
八十四人善知識，亮公把手不同歸。知君家住西江上，休聽灘聲說是非。
南叟 釋心月
住在何方號阿誰，默然不答笑熙怡。知君不是北來者，下載清風合自知。
善禪人登徑山侍癡絕 釋心月
三年共住不相識，眉目橫分鼻脩直。狹路逢渠何所之，欲上凌霄峰頂立。凌霄一峰插天高，餘峰起伏皆兒曹。我曾眺目察秋毫，三千剎海空勞勞。峰頂老人八十二，湛湛雙眸映秋水。戲笑怒駡謦欬聲，總是吾家第一義。老人問汝來何從，進前叉手宜當胸。更看武步生清風，何愁老人無笑容。
無諍 釋心月
拈花微笑爭端起，面壁安心閙鋪開。數到老盧明上座，使人心識一時灰。
送日本合上人 釋心月
夜來歸夢遶鄉關，滄海何曾礙往還。有問大唐天子國，爲言覩史在人間。
鎮湯頭 釋心月
甜似黄連微带澁，苦如甘草略含辛。一回點過一回別，只恐難瞞無舌人。
方巖 釋心月
烏雲屯了白雲屯，雲歛稜層四面分。平實嶮巇都坐斷，且無花雨落紛紛。
送僧之雙林 釋心月
去到雙林見舊遊，眉彎新月眼橫秋。寒暄未舉宜先問，因甚橋流水不流。
無瑕 釋心月
本體溫如又瑩如，擬心雕琢費工夫。自家寶藏只這是，切莫揩磨染污渠。
送鎮知客 釋心月
海南一片舊田園，松竹迎風幸可憐。拂拭藤枝倚床畔，隄防人問祖師禪。
寄日本國相模平將軍 釋心月
徑山收得江西信，藏在山中五百年。轉送相模賢太守，不煩點破任天然。
送丁高士 釋心月
霞服雲冠游上苑，芒鞋竹杖過幽扉。故山青草纍纍塚，羞見先生化鶴歸。
刺血寫法華 釋心月
矮窗岑寂中，一字一點血。血盡筆禿時，止止不須說。
開諸方語 釋心月
收拾殘花貼故枝，游蜂舞蝶謾紛飛。莫教嗅著無香處，懡㦬還從舊路歸。
浄髮 釋心月
頂門些子娘生髮，剗了還生卒未休。斜把金刀勾得著，一毫頭是一毫頭。
行者德山改名德止 釋心月
吾宗一德山，天下同仰企。寥寥數百年，清風來未已。汝名今與同，初非犯其諱。人前一呼喚，不覺聳衆耳。易以艮爲山，辭以艮爲止。宜將止易山，只移一畫子。吾當尊前賢，不得不如此。
示天童幹延壽化士 釋心月
家有良醫病轉多，無棲泊處最誵訛。水如藍也花如錦，依舊簷聲滴舊窠。
再刊大慧語 釋心月
妙喜胸中流出底，重華天子手親書。大千俱壞此不壞，別板刊行亦聽渠。
明鑑先生 釋心月
支干念二金釘子，變態無窮無盡時。盡大地人都釘定，先生知後更誰知。
水茶磨 釋心月
機輪瞥轉已多時，苦澁分明只自知。轆轆放身隨浪輥，傍觀贏得眼如眉。
甜瓜 釋心月
不惜渾崙次第僉，把將來語太無厭。而今一片落誰手，管取甜時徹蒂甜。
見性堂 釋心月
髑髏瀝盡眼頭寬，炯炯圓明一顆寒。莫怪年來昏怛甚，鐘聲却被鼓聲瞞。
立雪方丈 釋心月
少室門庭冷似冰，可師曾此一沉吟。夜闌各自知寒冷，莫待齊腰三尺深。
菩提橋 釋心月
石頭一路平如掌，步步風波險處行。渡馬渡馿都莫問，等閑奪得祖師名。
一葦亭 釋心月
長江一葦浪花開，合國咸知不再來。千古憑欄一惆悵，豈知脚下滑如苔。
寶華法堂 釋心月
老蚌虛含素月胎，庭前花雨自成堆。吾將倒轉風雷舌，未必繽紛動地來。
見山亭 釋心月
柳陌花衢爛熳游，不知日月去如流。擡眸忽見家山在，雙手難遮滿面羞。
出山相贊  其一 釋心月
道無修證，入山何爲。法無去來，出山何之。黄金屋宅草離離，天上人間說向誰。
出山相贊  其二 釋心月
六載入山緣底事，復緣底事出山來。毒心毒行人難見，但見春風笑臉開。
水月觀音贊 釋心月
覺天無雲，性海無風。玉輪蘸影，金浪翻空。非惟觀世音，我亦遊其中。
思惟相觀音贊  其一 釋心月
春禽晝啼，秋蟲夜吟。有耳皆聞，何獨觀音。如是而知，如是而覺。面目現前，超諸餘學。
思惟相觀音贊  其二 釋心月
燕語鶑吟，鴉鳴鵲噪。聲有差殊，聞無顛倒。聞性既寂，聲塵亦空。一點悲心，在處圓通。
開眼入定贊 釋心月
六用如如體不分，耳能觀色眼能聲。而今老大宜安分，眼自觀兮耳自聽。
趙通判請贊觀音 釋心月
輪數珠，泛蓮舟。覺天雲靜，性海風休。以悲爲心，救衆生苦。以慈爲眼，觀衆生憂。衆生何憂，憂忘內修。衆生何苦，苦於外求。故現宰官身，所說宰官法。不出乎盡忠孝，守名節，保祿位，教子孫，勿墜於箕裘。夫如是普門一十九類，楞嚴三十二應，熙怡微笑，唯唯點頭。公堂日永篆煙浮，誓與慈容同去留。
魚婦贊 釋心月
左提魚籃，右搴衣袂。浩浩塵中，一聲活底。傾國傾城眼豁開，早已白雲千萬里。
馬郎婦贊 釋心月
鏡裏精神，風前調度。手執蓮經，換人腸肚。錦鱗吞釣上鈎來，黄金骨已騰空去。
草衣文殊贊 釋心月
草離離，髮垂垂。神出鬼沒，佛眼難窺。能坐毗耶之舌，而不能出女子之定。能行法王之令，而不能免迦葉之疑。五臺山勢峭巍巍，返擲還他獅子兒。
文殊贊 釋心月
獅子吼，無畏說。空處挨，緊處捻。彼上人，縮却舌。不二門，都敗闕。五髻童真七佛師，却證烏龜成白鱉。
維摩贊 釋心月
呵二乘，彈十地。以强詞，奪正理。問疾人，根到底。語與默，都不是。金粟如來居士身，盡大地人扶不起。
布袋贊  其一 釋心月
儱侗十圍腹，婆娑三尺軀。折拄杖攪無邊香水海，破布囊貯百億須彌盧。等箇人㗭哩㗭哩，覓文錢蘇嚕蘇嚕。天上無，地下無，四明山色開畫圖。
布袋贊  其二 釋心月
放布袋而立，携布袋而去。他日下生來，別道一轉語。補處之尊，弄真像假。拋却內宮，來使奉化。回觀時髑髏眼睛瀝未盡，緊靠處布袋骨董放不下。放得下，未必遭人强描畫。
須菩提贊  其一 釋心月
倚杖而立，示真般若。手中冊子，云何抄寫。長老若不放下，疑殺後生尊者。
須菩提贊  其二 釋心月
常宴坐，常危立。一片虛凝，萬境空寂。巖前花雨已狼籍。
豐干寒拾贊  其一 釋心月
只解踞虎頭，不解收虎尾。你若訐露人，人也訐露你。出沒虎聲中，卷舒牛跡上。半是小兒嬉，半是大人相。
豐干寒拾贊  其二 釋心月
執爨灰滿頭，掃地塵撲面。巖下細思量，一場不著便。
豐干寒拾贊  其三 釋心月
道兮無貧，德兮有鄰。五峰雙磵，誰主誰賓。相靠而睡也，象王回顧。相呼而笑也，獅子嚬呻。噫，不省這箇意，修行徒苦辛。
豐干寒拾贊  其四 釋心月
雙磵底，五峰前。塊石上，磨松煙。多無一兩字，少有三百篇，明明此意落誰邊。
豐干寒拾贊  其五 釋心月
微風吹，巖松鳴。聽愈好，吟愈清。渾崙一句子，文彩甚分明，筆下如何寫得成。
豐干寒拾贊  其六 釋心月
左手執卷，右手指示。覿露不覆藏，幾人知此意。回首臺山鎖寒翠。
豐干寒拾贊  其七 釋心月
對面撫掌，兩鏡相照。雙磵與五峰，冷地齊失笑。喚作普賢還料掉。
達磨贊  其一 釋心月
面壁而坐，見成行貨。立雪求之，還同蹉過。須知罪犯彌天大。
達磨贊  其二 釋心月
來泛一杯千頃浪，去携隻履萬重雲。自言傳法傳何法，故我思君亦恨君。
達磨贊  其三 釋心月
萬浪千波一葦橫，翩翩隻影可憐生。老蕭若會截流句，楊子江頭放你行。
六代祖師贊  其一 釋心月
竺乾正眼，震旦心宗。一點水墨，兩處成龍。至今匝地生清風。
六代祖師贊  其二 釋心月
諸緣息時，伎倆盡矣。了了常知，不是不是。莫被胡僧謾著你。
六代祖師贊  其三 釋心月
無言說中，廣說信心。洞然明白，非去來今。風病因茲轉更深。
六代祖師贊  其四 釋心月
古佛無心，知之者誰。雙峰點首，石女攢眉。錯付黄梅箇小兒。
六代祖師贊  其五 釋心月
能與麽去，能與麽回。青松鬰密，白髮摧頹。嶺南消息幾時來。
六代祖師贊  其六 釋心月
字則不識，宗說俱通。如風吹水，如日行空。破蕩箕裘是此翁。
寶公和尚贊 釋心月
鷹窠大士，示現無方。生于宋代，老于齊梁。杖頭刀尺，隠顯全彰。巍巍堂堂，煒煒煌煌。至今坐斷獨龍岡。
北宗贊 釋心月
菩提有樹鏡無塵，玉兔懷胎入紫宸。七百僧龍第一座，信衣推與負舂人。
明上座贊 釋心月
大庾嶺頭提不起，本來面目尚埃塵。南枝不放春消息，也是茫茫漏網人。
荷澤贊 釋心月
荷澤元來不姓高，嶺頭一網竟難逃。爾曹若不論知解，知解無因到爾曹。
雪峰真覺禪師贊 釋心月
出嶺超方，九上三到。一槌便成，未是性燥。誦過水偈，聞色空義。攪炒肝腸，睡不成睡。棒頭領旨，句下明宗。夜半鰲山，如鶴拋籠。象骨岩高，中有鱉鼻。千五百人，中傷者幾。三毬並輥，大用全提。石火莫及，電光罔追。大地撮來，如粟米粒。今昔行人，看之不出。望州烏石，日炙風吹。萬福曾郎，眼戴雙眉。
普化贊  其一 釋心月
者風僧，甚舉止。木鐸一摇，聲在人耳。邈吾真處點著便行，咬生菜時觸著便諱。明頭暗頭拶著便轉，今日昨日扶著便醉。或於道吾手裏倒送鎗頭，或於臨濟面前滿傾惡水。如斯伎倆，果能成褫人，建立黄蘗宗旨者耶。況其掣狂掣顛，有頭無尾，是皆不逃大仰之讖盤山之記。末後若不向東門南門西門北門覓箇走路，定不免新婦子老婆禪小廝兒撫掌笑你。
普化贊  其二 釋心月
邈得先師真，鼻孔不相似。大悲院裏歸，馿鳴較些子。
蜆子贊  其一 釋心月
師荒村古廟兮，人紺宇蓮宮。師紙錢堆裏兮，人瓔珞聚中。師撈{丷/八}摝蜆兮，人打鳳羅龍。師鱣鮮枯槁兮，人玉食雍容。師與人隠顯各異兮，卷舒一同。爲華嚴之弟兮，不入華嚴保社。爲洞山之子兮，不紹洞山門風。欲遯其迹迹愈著，欲晦其名名愈崇。夫能謹初護末，不沿他酒臺盤兮，人莫知師之所知。師獨樂其樂，樂亦無窮。果如是兮，安有今日。持短尺以量虛空，磨淡墨以邈虛空者哉。
蜆子贊  其二 釋心月
古廟爐灰冷，長江烟水寒。再三撈摝得，難上酒臺盤。
政黄牛贊  其一 釋心月
湖水湖山面面奇，烟雲風月總新詩。悠然句意不及處，也解將牛作馬騎。
政黄牛贊  其二 釋心月
肩聳湖山瘦，眼明湖水秋。往來誰是伴，白鷺與黄牛。
郁山主贊  其一 釋心月
谿橋馿子失脚處，百尺竿頭進步時。頂踵一時俱換了，依前只是郁闍梨。
郁山主贊  其二 釋心月
騎馿過溪橋，一踏橋梁折。橋邊萬朶山，拊掌笑不歇。
言法華贊 釋心月
褰裳登九重，走筆書十三。兩頭俱不住，臨去又圖南。
十六羅漢贊 釋心月
飛錫五天雲冉冉，泛杯南海浪悠悠。一毫頭上輕收拾，不是冤家不聚頭。
過河尊者贊 釋心月
前溪淥漲雨初晴，浮笠波心掌樣平。伎倆由來只如此，放教急急奔前程。
朝陽穿破衲贊 釋心月
簷前負日暖烘烘，敗壞重加補綴工。盡大地人窮性命，都盧劄在一針鋒。
待月了殘經贊 釋心月
數黑豆子老和尚，石上松根得意時。自憐末後一句子，只許天邊明月知。
船子和尚贊 釋心月
機語相符句合頭，離鈎三寸已吞鈎。孤舟短棹都拋却，直得朱涇水逆流。
亮座主贊 釋心月
心與虛空講未終，一呼回首一開容。勿言去後無消息，雲外西山翠掃空。
宗道者贊 釋心月
一雙破草鞋，無跟又無耳。袈裟包不得，拄杖挑不起。只知赤脚下桐城，不免桐城人笑你。
靈照女贊 釋心月
盡道家貧賣笊籬，潑天富貴許誰知。風前歛手一轉語，未必丹霞識得伊。
黄蘗掌沙彌圖贊 釋心月
大機之用誰擔荷，斷際孤風不可追。濟北少年曾未委，風光太子已先知。
趙州不下禪床接二王圖贊 釋心月
折脚禪床接斷薪，猶堪傴坐揖高賓。明知裂土熏天富，難鬭他家徹骨貧。
國一見代宗起立圖贊 釋心月
法地安然不動移，振身而立亦相宜。勿於起坐經行外，別討大唐天子師。
文宗嗜蛤蜊圖贊 釋心月
一點悲心擘不開，鑊湯衮處笑盈腮。希奇之事朕深信，是與君王說法來。
莊宗中原之寶圖贊 釋心月
搜索乾坤宇宙間，中原之寶祕形山。若非呈似老興化，往往人將作等閑。
李翱見藥山圖贊 釋心月
千株松下謁癯仙，冷淡烟霞別是天。授與刀圭元不識，却來携手水雲邊。
裴休捧佛請安名圖贊 釋心月
持來面目已全彰，出就呈機驗當行。千釋迦文萬彌勒，都盧攝入一身光。
韓愈請益大顛圖贊 釋心月
去國迢迢路八千，歸心日夕九重天。當機不領到家句，且向途中快著鞭。
龐居士見馬大師圖贊 釋心月
攪海獰龍頭角露，出林老虎爪牙張。至今六合風雲裏，浩浩來登選佛場。
靈照對丹霞圖贊 釋心月
覿露風猷第二機，電光石火較遲遲。丹霞去後無消息，又見牢關把定時。
說無生話圖贊 釋心月
收拾山雲海月情，團欒鼻直眼眉橫。龜毛拂子兔角杖，敲得虛空嚗嚗聲。
靈照看日早晚圖贊 釋心月
明暗雙雙機奪機，阿爺手裏覓便宜。果然老底能輕信，輸却日輪當午時。
龐大倚鉏而化圖贊 釋心月
老子先行行不到，郎君末後太過生。倚天衡岳最深處，雨過寒光潑眼明。
贊東山五祖和尚 釋心月
輥綉毬，打瓦鼓。半巴音，半魯語。心膽傾，面目露。不可描，不可塑。故天下稱之曰東山演祖。
贊寂巖忠和尚 釋心月
師之出處，師之面顔。雲橫楚甸，雨過淮山。閲其語錄，見其作用。玉轉珠回，雲興泉湧。寂巖之道，莫能形容。我今贊之，持尺量空。
贊北磵和尚 釋心月
調古風高，神清氣逸。聞一唯陞素王之堂，見微笑入空王之室。恢恢綽綽兮以一而貫萬，寂寂寥寥兮會萬而歸一。此豈非八十三，住龍床角邊。南山之浄慈，佛照之真子，北磵老賊者耶。
贊癡絕和尚 釋心月
破蟄之雷，指南之龜。斫圓玉斧，刮膜金篦。噫，非師而誰。
廣福聰長老畫無準頂相請贊 釋心月
這慈尊，曾自贊。煮不熟，燒不爛。有軟頑，沒思算。秤須彌重四兩，量虛空闊丈半。更有白{亻幺刀}不是處，付與無聞，從公理斷。
東林徹長老請贊 釋心月
寒浦先零之姿，古巖後凋之操。雪滿顛一味寒酸，雲半肩十分枯槁。任緣去住也，隨處有餘。信手拈來也，用時恰好。雖云理絕思惟，其柰事關懷抱。倚天長劍用還磨，分付明巖徹長老。
虎丘惠長老請贊 釋心月
萬里晴空，一聲霹靂。盡大地人，掩耳不及。浩浩清風生八極。
祥符喜長老請贊 釋心月
三巖日暖經行地，雙徑風清宴坐時。昔不少年今不老，如何描邈使人知。
圓通師孫福長老請贊 釋心月
虛空寥寥，吾之體也。萬象紜紜，吾之用也。青山白雲，吾之賓朋也。山色溪聲，吾之言論也。作是說者，畫師之所不能幻也。夫畫師所不能幻者，吾亦不知吾之爲誰也。故强名之，曰石谿老凍畐也。
資壽溱長老請贊 釋心月
寒浦先零之姿，古巖後凋之操。雪滿顛一味寒酸，雲擁肩十分枯槁。任緣而住也，觸處有餘。隨機而應也，無適不可。家法森嚴，鉗鎚糙暴。承當者誰，如溱長老。
西竺浄長老請贊 釋心月
色見聲求，二俱不是。離聲色外，轉沒巴鼻。石火光中，掣電影裏。要見石谿，且莫瞌睡。
楊居士請贊 釋心月
水中之月，鏡裏之形。一頂春雪，半肩秋雲。觀而無觀曰正觀，聞而無聞曰真聞。畫工作汝汝即我，居士識吾吾非君。是兮非兮分不分，贊之毀之徒云云。
小師正恭寫松源掩室并師山行圖請贊  其一 釋心月
父前行，子後隨。不肖孫，愚且癡。三昧門，各自知。入深村，草離離。風前翻憶老楊岐。
小師正恭寫松源掩室并師山行圖請贊  其二 釋心月
清空片雲，古潭萬象。飄然何來，湛然何往。識則不識，知而無知。鐵壁銀山，挨開者誰。
開光明藏疏 釋心月
佛祖親傳真命脉，橘洲筆底發淵源。郁乎光焰十萬丈，只貴知音一印傳。
山偈奉餞九江純禪者歸東林受業 釋心月
年來佛法带誵訛，十卜干千不較多。寄語東林略擡手，看伊眼腦是如何。
和張防禦 釋心月
我有一方田，於中息萬緣。生涯雖寂爾，日用不徒然。知足長年樂，無求在處禪。西隣知此意，松竹銷寒煙。
送超禪人歸省親 釋心月
參玄曾未造玄微，肯學新豐十不歸。歸舉清凉答佛話，教娘知有祖師機。
歸雲 釋心月
拖雲從龍去又回，無心却似有心來。只因怕失老僧約，永日岩房撥不開。
臭庵 釋心月
自家汗氣不曾覺，口未曾開人已知。熏出蘇州二石佛，一人掩鼻一攢眉。
中山 釋心月
英標拔俗一千丈，壁立孤危不可攀。南北東西徒斫額，誰知步步在其間。
省行堂主往霅川化油 釋心月
火冷灰寒老病身，一燈深夜伴孤貧。忍將滴滴思鄉淚，說與溪頭問疾人。
異手相士 釋心月
天地同根歸一指，先生三四已爲多。等閑豎起拳頭處，數量如何數得他。
送保慧大師  其一 釋心月
生在如來家，須學如來行。諸念入正念，有諍歸無諍。
送保慧大師  其二 釋心月
少林佛國不再見，臺山大會堪憑□。彼何人哉我何人，眨起眉毛宜猛省。
送林藏主省親 釋心月
有十不歸今且歸，不願再見今再見。古今大道常坦然，各自當門通一線。
送珙上人之廬山 釋心月
不到廬山不是僧，斯言斯語亦何曾。珙今興盡還歸去，五老依前倚碧層。
送艮侍者隨本師歸瀘南 釋心月
依師參扣到無參，只麽呼三應亦三。話到不相辜負處，瀘南元是舊瀘南。
孟府送猿有頌次韻謝之 釋心月
居從岩洞友熊羆，養在侯門送石溪。要識將軍成物意，往來莫作聽猿啼。
延壽化帳 釋心月
捲起何如放下時，微風輕撼碧雲垂。夜深動地蚊雷吼，病枕安然總不知。
沈兼簽記夢 釋心月
一微塵裏三千界，半剎那間八萬春。如是往來如是住，不知誰主又誰賓。
送慧大師 釋心月
剃除紺髮搭伽梨，經卷輪珠常自隨。欲扣玄關參自己，好看實際訪俱胝。
昌大師住廣福說偈勉之 釋心月
桂岩桂子久飄香，時節催開選佛場。莫作末山施半杓，使人特地喚娘娘。
聰大師號無聞送廣福住院 釋心月
來日臺山大會齋，隔身句子絕安排。如今已落無聞手，雙放雙收機莫偕。
示本上座 釋心月
勿遊鱼魯刁刀市，莫逐千干十卜人。他日有緣重會面，金毛獅子要嚬呻。
送李道士 釋心月
細探道德五千字，字字君家說底書。要識玄之又玄旨，淡然清對了無餘。
送圭維那 釋心月
年來箇事带誵訛，十卜千干不較多。狹路相逢略擡手，看伊眼腦是如何。
送光典座 釋心月
辣辣辛辛一味禪，慣常豈在杓頭邊。一千五百善知識，未出門時話已圓。
送真大師 釋心月
戴起還同放下時，好觀實際訪俱胝。至今五百年來下，一段風光付與誰。
送心浄頭 釋心月
處塵勞界住深禪，幾度悲心碎復圓。得失是非都放下，頭頭皆我舊山川。
行者智江歸廬山乞頌 釋心月
庭前荒草正萋萋，却憶丹霞剗去時。蓮社峰高相見了，回來却把聖僧騎。
添藏經施主水陸陞座說偈 釋心月
大悲心上流出底，呼爲切脚若爲評。不知切脚什麽字，寫不成兮呼不成。依依稀稀如半月，髣髣髴髴若三星。分付老昭諸善士，生生世世壽康寧。
容大師水陸陞座說偈 釋心月
末山一境不露頂，直下全超五障身。佛國無邊皆自己，臺山大會付何人。苾蒭草碧枝枝秀，菡萏花紅葉葉新。外祖深恩只者是，一菴和氣暖於春。
如行新戒落髮升座 釋心月
患累資生無有涯，選官選佛學丹霞。須知髮剗殿前草，不礙萱開堂北花。萬法從心心是正，一心逐物物皆邪。夜窗寂寂青松下，究徹根源始到家。
勸請首座掛牌上堂 釋心月
三春去向那邊去，九夏來從屋力來。一喝兩頭俱坐斷，人天眼目與誰開。烏飛兔走，地轉天回，時有清風匝九垓。寒山子滿頭灰，引得豐干笑滿腮。
偈 釋心月
善惡不思，名爲頂句。內外絕依，名爲得住。時時寂寂惺惺，時時退步薦取。如是三十年，覓之總無處。覓無處，贏得雙眉時陡聚。
頌古三首  其一 釋心月
日永風清，雷奔電卷。無位真人，略通一線。急須著眼看仙人，莫看仙人手中扇。
頌古三首  其二 釋心月
百年將底作津梁，直指心田是道場。八萬四千安樂法，只於此處（指胸）可承當。
頌古三首  其三 釋心月
沒便宜處討便宜，無位真人小廝兒。如是去來如是住，無時不是在家時。
出山相贊 釋心月
棄却金輪尊貴人，要來平地討艱辛。如斯面目塵埃甚，更說優曇別是春。
草衣文殊贊 釋心月
披草衣，執具書。面不洗，頭不梳。是文殊，非文殊。擬議臺山路轉迂。
馬郎婦贊 釋心月
願海散香風，花披菡萏紅。錦鱗方上釣，金鎖已騰空。
自在觀音贊 釋心月
日高花影重，風暖鳥聲碎。在在圓通門，門門觀自在。寶陀峰頂較些些，片月分輝照滄海。
泛蓮觀音贊 釋心月
一葉蓮舟泛渺瀰，誦觀音也戴阿彌。希奇妙相毫端上，五濁衆生知未知。
藕絲觀音贊 釋心月
頂戴阿彌，不假花冠之纍纍。肩披藕絲，不必瓔珞之垂垂。孤然不倚，儼然若思。我於一十九類三十二應身中次第觀之，而無如是抱膝安閑大自在之風規。
布袋贊 釋心月
矬而肥，肥而癡。肩駝背負，或徐或馳。回頭處，微笑時，此意明明說向誰。
達磨祖師贊 釋心月
跨水行人語不符，絕江足踏一莖蘆。此時獨自棲棲去，今日人將入畫圖。
小師正知畫師頂相請贊 釋心月
高厚同源，萬殊一體。卓爾何來，湛然非止。覽蜀天雲，挹龍淵水。際會如斯，孰窮所以。正知知之，不出乎是。
頌古二十一首  其一 釋心月
兄難兄，弟難弟。馬祖真，只這是。撼動西江十八灘，水面無風波自起。
頌古二十一首  其二 釋心月
各呈見解，互逞機鋒。石火莫及，電光罔通。拋下拄杖而立，不同草草。拈起拄杖便行，亦豈匆匆。者裏著得隻眼，許你親見龐公。
頌古二十一首  其三 釋心月
昨日與今日，同中却不同。獰龍攪滄海，俊鶻摩青空。宗眼明如日，機輪疾似風。丹霞回首處，遍界覓無蹤。
頌古二十一首  其四 釋心月
第一句，言不及。見利忘錐，何得何失。拈起放下，翹足而立。文殊維摩，鎗箭交擊。果不可當，一掌推出。縱是舜若多神，額頭也須汗出。
頌古二十一首  其五 釋心月
普濟把定，被龐公痛處一錐。直得左轉右側，前依後隨。笊籬提起處，相呼作舞時。若言依樣畫貓兒，定把黄金鑄子期。
頌古二十一首  其六 釋心月
識得子丑寅卯句，應須繼紹此門風。如王仗劍當堂坐，佛魔俱拂一時空。
頌古二十一首  其七 釋心月
宗門中令嗣，合眼坐禪處。平地打毬子，急須著眼覷。兩挑挑得上，三築築不住。築得住依前，輥向毬門去。
頌古二十一首  其八 釋心月
野火炎炎何處起，紫烟紅焰便燒人。須知坐卧經行裏，見得無殊用得親。
頌古二十一首  其九 釋心月
前溪綠漲雨初晴，浮笠波心掌樣平。伎倆由來祇如此，放教急急奔前程。
頌古二十一首  其一○ 釋心月
也大奇，也大奇，卷舒出沒看全機。若非鑑物張華眼，未免隨人說是非。
頌古二十一首  其一一 釋心月
聖量凡情浄盡時，轉身無路事還非。屋簷下過粟畬裏，馬腹馿胎一道歸。
頌古二十一首  其一二 釋心月
自家冷暖自家知，祖意西來更問誰。全體承當全體是，須彌頂上戴須彌。
頌古二十一首  其一三 釋心月
不壞身正是，正是不壞身。適來曲多少，扭得鼻頭辛。
頌古二十一首  其一四 釋心月
巨岳何曾乏寸土，演若迷頭狂未回。參尋喜有得力句，突曉途中眼未開。
頌古二十一首  其一五 釋心月
最好韶山境，烟籠翠色輕。欲描描未就，猿鳥一聲聲。
頌古二十一首  其一六 釋心月
鏡清湖心拋一餌，錦鱗躍浪上鈎來。幾乎掣斷竿頭線，引得傍觀下釣臺。
頌古二十一首  其一七 釋心月
國師樣子太慈悲，入草何如出草時。射透九重聖箭子，依前特地隔天涯。
頌古二十一首  其一八 釋心月
奇特老尊宿，大無慚愧人。盤陀石上藕，喜見一番新。
頌古二十一首  其一九 釋心月
渾崙拈起好風規，石火明明已較遲。不落金峰窠窟裏，會須赤手討便宜。
頌古二十一首  其二○ 釋心月
是身土木無知漢，忍痛聲中一皺眉。好是南山射石虎，縱饒沒羽亦徒爲。
頌古二十一首  其二一 釋心月
龍起滄海，虎出林端。直下來也，急著眼看。
黄鶴樓歌 周弼
城上危樓高縹緲，城下澄江復相繞。有時漾影入中流，俯看游魚仰飛鳥。近樓多少未行舟，滿江落花灑汀洲。人同江狎不怕浪，登樓對酒彈箜篌。大別山頭白雲起，金口渡邊雨如洗。半鈎新月上孤城，還照高樓與江水。晴江依舊瀉潯陽，黄鶴無由歸故鄉。一聲玉笛起何處，燕撲闌干花影長。
韜光庵 周弼
谷鳥與我言，怨殺白太傅。借問何以然，携却山僧去。山僧未去時，前盤一尾蛇，後踞一頭虎，吸雲嘯風遶窗戶。山僧已去了，鶴來踏翻藤。猿到拗折樹，亂篠枯柴塞行路。抑將廬于嵩高之陽，溫洛之滸，諸天散花復呵護。抑將慕羶逐臭，亡魂喪魄，委枯骸於北邙之狐兔。荒臺兮尚存，破屋兮如故，惟有山僧不知處。世間萬事誰始終，極目寒江起煙霧。
牡丹 周弼
江南牡丹凡有幾，德安打頭歙爲二。金陵舊物間有之，池陽吳郡皆居次。地近京畿種偏好，鄂城栽接不草草。舂土篩泥繞畫欄，石甃方壇浄如掃。當頭第一带鞓紅，膩紫嬌黄別作叢。盤盂擎出最迎日，碧玉萬片藏春風。寶葉絲絲带縷金，錦斑酒暈間攢心。翻騰梔茜亂朱粉，樣各數名分淺深。低樹猶高五六尺，花重剛枝反無力。迥出層陰轉耐看，始悟年深有真色。晚添細雪來相簇，露醒香魂冷方浴。倚柱黄昏眼倍明，頓覺夜闌須秉燭。洛水芳林應更多，不禁飛雨洗銅駝。酥煎送酒有人在，草沒故園無柰何。莫對餘春起嘆嗟，最難保守是繁華。君看南渡百年內，看到子孫能幾家。
戴式之垂訪村居 周弼
故人手持一緘書，扁舟清晨造我廬。爲問舟從何方來，欲應未應先長吁。長安平旦朱門開，曳裾靸履喧春雷。獨有詩人貨難售，朔雪寒風常滿袖。孤館青燈不自聊，短帽鶉衣競相就。獬豸峨冠豈無事，不觸姦邪觸詩士。雖當聖世尚寬容，滔滔寧免言爲諱。軒瑟齊竽本難遇，長編巨軸添憂慮。松菊荒蕪歸計遲，欲向何門誦佳句。君不見古者防川不禁口，里諺村謠無不有。美刺箴規三百篇，刪取皆經聖人手。漢魏著述充層雲，采擷花草香紛紛。其間國政最親切，世許少陵能愛君。交衢謗木求胥誨，盛若勛華猶不改。風雅遺音儻尚存，篇篇遒鐸皆應採。小人幾度邪侵正，何嘗斷隔無歌詠。風雨蕭蕭雞自鳴，誰顧寒莎響蛙黽。但恐君詩未工耳，工則奚愁强疵毀。益藉譏評達九重，送起聲名赤霄裏。况於時事無交涉，仿郊寒山題木葉。千齡得失寸心知，笑爾隨群走干謁。請君頭上巾，爲君抖却岐路塵。解君身上衣，爲君拂去京洛緇，三濯三洗清泠池。一日失機械，二日忘是非，三日天籟呼吸吹。勇將漫刺付流水，開口盡作歡喜辭。天台石橋春已知，別有野鶴相追隨，苟欲避世不可遲。請君歸，君勿疑。
將適毗陵道中遇居簡上人 周弼
姑蘇觀下逢居簡，帽子欹斜衣懶散。自言契闊漫東西，雖老猶能青白眼。知音不在禪床久，抱刺懷書謹奔走。反舌無聲亂草間，回首盡成獅子吼。荒蕪野寺孤城外，赤葉黄蘆日相對。午睡雙鳩喚欲醒，起傍生臺炙肩背。弄筆濡毫總蕭索，尚餘酒量添於昨。語盡橫塘笛未終，東風滿面楊花落。匆匆解纜攙程去，從此相期更何處。一碗官酤般若湯，把手同看獨孤樹。
鄱陽湖 周弼
鄱陽湖浸東南境，有人曾量三十六萬頃。我昔乘槎渤澥間，眇視天溟坎蛙井。浪何爲而起於青雲之底，日何爲而碎於泥沙之裏。太極初分一物無，天水相包若雞子。揚瀾可供李白青州杓，彭蠡付與盧敖洗龜殻。斗大孤山沒處藏，斸取來搘鼎鐺脚。胸中八九吞雲夢，似此蹄涔亦何用。安得快意大荒之東東復東，指麾魚鼈騎蒼龍。
靈巖上方 周弼
嵯峨樓觀青山頭，昔曾避暑離宮遊。吳王旌旆墮冥漠，至今古木涵清秋。誰聽白紵歌聲接，細撲飛塵石榴葉。銀燭吹灰別淚殘，夜半虛廊響行屧。美人何處凝嬌魂，五色定化蝴蝶翻。幾人深閨有餘怨，當晝巨櫟號驚猿。千年惟見春風在，綠草雖存顔色改。寂寞欄干繞斷腸，滿徑寒香不堪採。朝雲爲我光徘徊，須臾徑入姑蘇臺。遺蹤滅跡竟難望，葉落空林歸鳥哀。
菰菜 周弼
江邊野灘多老菰，抽心作穗秋滿湖。拂開細穀芒敷舒，中有一米連三稃。剖之粒粒皆尖小，整齊遠過占城稻。不煩舂簸即晨炊，更勝青精顔色好。尋常艱得此欣逢，默計五升當百叢。雨多水長倍加益，十里定收三十鍾。野人獲之亦自足，何用虛靡太倉粟。連日秋風思故鄉，况復家田有茅屋。墜網重腮鱸已鮮，蓴絲牽葉又流涎。急歸收穫蘋溪畔，細撥蘆花撐釣船。
海棠 周弼
海棠最佳須老叢，遠及百年花始紅。歷看名葩此爲盛，剛柯硬葉交相映。倚石攢青二三丈，雨膏倒吸胭脂上。仿佛璇霄發曙光，細族蓬萊綉旗仗。露欲收珠色轉深，香玉萬顆藏春陰。輕風欲透紫絲障，一片朝霞傾入林。鳳城多少栽花處，低嫩俱無可觀樹。相對令人憶故山，年年雕萼掃朱欄。只今惟有溪童在，應放高枝棲白鷴。
吳王試劍石 周弼
吳王鑄劍成，自謂古難比。試之高山巔，石裂斷橫理。那無昔時人，相逢干將里。故宮宮中白日長，春風野田百草香。有誰慷慨不平事，被褐踏花推酒缸。
煙波亭避暑 周弼
澄江橫匹練，月洗黄羅扇。捲盡白雲衣，常星撒沙見。天低欲就人，夜色凝深淀。欻吸動微光，時絣斗間線。凉亭逼曠野，軒楹敞三面。萬象悉鋪陳，隨機互遷變。十歲逃虛空，得此方一遍。相對坐談玄，終宵亦無倦。只恐駸駸催曉箭，湧上東方老銅片。須著干求大帝君，莫使陽烏眼睛轉。
禹穴 周弼
若有藏瘞空山中，誰人反閉玉笥峰。虎潈不得不啟封，立石繚之應萬重。不知靈變從何發，爆然夜半橫分裂。但留一線與人窺，未放白雲全漏泄。古木蒼藤閉莫開，穴中惟聽走風雷。神仙必有便門出，得見飈輪自往來。
題葛稚川移家圖 周弼
稚川移家入空谷，手招白雲守茅屋。惟恐人窺鍊藥鑪，鎖斷青巒瀉垂瀑。只留一徑通飛鳥，其間想透三仙島。野童猶摘鳳文梨，村老閑鋤燕胎草。人將外物爲真物，反笑山棲衰草窟。玉臼丹成兔欲眠，蚯蚓黄蒿幾鑽骨。此去世間應不遠，尚存猶可分苔蘚。兩幅生綃若可憑，先寄胡麻與雞犬。
春濃曲 周弼
雨膏蒸土蘭芽熱，粉魂淡艷凝緗纈。柳條無力受東風，桃葉春江弄花月。枕函墜髮昏眠重，綺帳驚寒替花恐。屏瑣蟲棲化粉蛾，簾甲蜂鑽抱殘蛹。麥門冬長柔堪結，桐輪輾盡棠梨雪。門掩車箱銅較閑，瓶敲井榦青絲絕。君不見楚王宮中樂酣宴，嫌怕旁人說春晚。玉釵埋遍細腰人，章華臺上蒼苔滿。
陸羽泉 周弼
擬酌松根泉，先酹松下土。甌犧副都籃，拾薪自煎煮。一盃復一盃，併酌連四五。寄謝山中人，腹痛不累汝。
寓宿黄觀復書堂晨至海棠花下走筆呈蘇召叟 周弼
春風忽來花滿樹，海棠最多繞欄吐。客愁纔動不復安，兩脚春泥踏春雨。高枝背面辭曉喧，低枝濕透揮未乾。胭脂深重粉亦殷，顔色滑膩脂肉寒。五雲忽卷晨粧畢，曉來姿態俱已失。悔不敲門請君出，喫酒忍饑看半日。疾呼盃酌傾已遲，但驚野雪掃還飛。可能就賜醉眠者，爛嚼落花聽鳥啼。
建寧浦城李頻行祠 周弼
建安梨嶽老梨木，刻作唐朝建州牧。香爐忽動吹寒灰，浦城環翠陰風來。嶺頭頑石盡能走，澗下奔泉皆倒回。猿猱啼兮鬼嘯野，六玄虬兮四驪馬。想須吟遶碧草亭，舉手高翻白雲寫。峰爲文通名夢筆，楊公書堂曾散帙。麗月鮮霞付與誰，煙墅有人還築室。田父何所祈，贈爾青麰黑桑椹。里儒何所求，贈爾黄糧布囊枕。萬歲兮千秋，既往兮復留。抽蘭心，拆椒口。簸南箕，挹北斗。不假竹枝歌，何須折楊柳。只用秦原妙絕詞，傳入神絃薦春酒。
五雲門外小亭 周弼
醉中別高峰，揮手謝平野。百里伴啼猿，一官騎惡馬。飛花墮城隅，槁葉積亭下。從教踐踏去，會有相逢者。
夏日泛祕湖 周弼
朝來泛舟花滿湖，亭午返棹風相呼。已收波浪入菱芡，晚開雲日媚菰蒲。羣飛鼓翼數沙雁，一去沒頭雙野鳬。少留霽色定堪玩，可惜歸程時已晡。
送覺新上人還越 周弼
古越多精藍，名僧遞相接。青林瓶盂聚，丹壑樓觀疊。今乘秋濤便，莫待寒雨涉。何處聞鳴蛩，虛廊掃黄葉。
琵琶亭 周弼
蕭蕭楓林青，雜出間椅檟。尚思送行舟，繫此木葉下。雲開星垂山，水蕩月在野。江空夜棖棖，淚復誰滿把。汀洲泥沙換，葭葦顔色假。變遷斐然殊，感慨益以寡。黄煙飛高桅，絳雪當道灑。餘春去不盡，併放湓浦瀉。豈無夜深彈，寂寞少聽者。尚有沙灘人，時時說司馬。
石鍾寺 周弼
山前削成面，山後不露骨。何人戀巢居，結屋寄突兀。多風鎖寒殿，頻雨閉石窟。筍透獅子傾，草蔽鴟吻沒。髑髏串胡神，纓絡纏古佛。熹燈影摧殘，槁柏香蓬馞。丹葉夏猶在，綠樹暑未發。坳徑鳴秋蛩，閑階起蒼鶻。僧衣莓苔侵，齋鉢野菜掘。梵庋止數卷，矧能備巾拂。奔波道塗間，體倦神屢竭。大險阨在前，醉夢魂恍惚。信陋獲安處，不勝塵土汩。經房晚棲禪，殆亦未易忽。鐵鳳終日叫，心頗惡此物。欲去欲住間，征帆已超越。
喜晴 周弼
久客無別望，出門惟快晴。茅店局促卧，村靜不打更。淅瀝漸有間，四簷稍收聲。俯身問僮僕，貪睡語輒驚。耳邊嘈囋動，鄰房先戒行。拂拭弄包裹，人健脚亦輕。溪舂黄糧響，窗掃巨竹傾。山路少泥土，意想砂礫平。捨夢棄衾枕，披衣散縱橫。屈指計道里，陡覺神思清。菜老復命煮，小鮮豈足烹。旅飯任麤糲，苞苴且難成。值雨及雷雹，一阻三宿程。南北互有適，後先何必爭。東方曉色至，隠隠天漸明。分手出門去，相引行水坑。
櫻桃花 周弼
櫻桃未開花遶枝，櫻桃已開紅滿溪。花開幾朝今始見，人折人攀那得知。黄鸝飛來問誰主，對面相看隔牆語。今日鎖魂事可明，昨夜東風過雲雨。
豐年行 周弼
長田一畝三石收，截茅作囤遮水牛。馴雞塞籠彘牢滿，大兒看親女上頭。里胥關門罷輸送，晴烏窺簷鼠沿棟。瓦盆瓷缶息老身，還將孫子看迎神。廟前擘紙青竹爆，餳糕粉魚夜祠竈。
冬賽行 周弼
大巫舞袍奉酒尊，小巫湔裙進盤彘。野風吹樹龍馬歸，瓦爐柏根香滿地。白衣老鬚撚向前，叉手大膽不敢言。去年田家五分熟，更饒三分百事足。大繭千棚絲滿窠，栗犢兩握角出肉。土臺澆酒再拜辭，紙錢灰撲遶木枝。神語順從杯教吉，鼓笛薨薨打三日。
湘東苑 周弼
湘東王好開芳甸，亭臺環繞朱欄遍。就中應教誰最多，庾信江淹日歡宴。七十里圍高木柵，花柳燒殘少顔色。取次華林建鄴邊，奚不移歸帝王宅。曾經行處蘋蕪漫，頼此名存悉歆羨。安知飛來不是舊時鶑，舞去都非昔年燕。風擘殘桃過短牆，更無人管任斜陽。惜春猶有傷心者，認作徐娘半面粧。
仲宣樓 周弼
仲宣徙倚思歸後，又復誰傳獨步名。自昔城闉雖尚在，至今波浪未嘗平。半規赤日沈荒渚，一縷黄煙起廢城。梅落碎花催塞色，葭橫響葉弄邊聲。驚寒牧馬頻回顧，趁暖賓鴻漸北征。况乃有懷傷歲暮，登樓那不動鄉情。
金壇觀 周弼
金壇深僻觀，鍾磬少人聞。山果猿偷墮，庭莎鹿卧分。木高猶带雪，石冷不生雲。正爇黄連炷，相從拜老君。
晚登黄鶴樓 周弼
戚戚登臨地，淒淒欲暮天。相看數株柳，不聽一聲蟬。山冷雲生絮，江空月上弦。無緣捨塵事，閑對白鷗眠。
施潭 周弼
歸程風强阻，春色有如無。上水千帆健，中流一矴孤。雨衝尋屋燕，雲背立檣烏。盡說明朝順，江行舊有圖。
山行 周弼
盡日群山裏，知行第幾重。竹深春寺磬，灘急午溪舂。殘旭猶雙塔，晴雲只半峰。豈無仙隠者，恨不少從容。
野橋 周弼
日暮野橋邊，都歸醉客船。數竿沙際日，一片水中天。影落衝煙鳥，聲移带雨蟬。殆非人境得，江月又初圓。
送姚希聲令弟歸剡中 周弼
客程何太急，歲月半途分。想暫歸天姥，還來伴使君。曉吟千嶂雪，春思一江雲。若再經過此，囊詩可得聞。
秋屏 周弼
好山多變態，排列在簷楹。平熨澄江練，橫鋪列嶂屏。石煙寒遶寺，山雨暗離汀。有意携溪枕，眠看直到醒。
同李雪林飲山村 周弼
本來無飲興，偶此到溪灘。屋角懸雙瓠，船頭繫一竿。塔高風便響，橋峻雨隨乾。莫怕城門閉，行歸亦不難。
送惟德上人還黿溪 周弼
爲愛林間寺，幽閑少是非。因拋蓽門業，來著稻田衣。石蕨衝雲細，山蔬膩雨肥。禪居安穩後，更莫啟柴扉。
甲申歲解官歸故居有以書相問者 周弼
近憑筇竹杖，處處作生涯。獨採傍溪藥，自看臨水花。愛雲因北望，對日任西斜。惟有雙蝴蝶，相隨直到家。
送惠嵩上人住西山蘭若 周弼
孤雲無定迹，又入亂山居。既息禪機穩，從教世網疏。曉香巖屋像，寒呪石潭魚。待我尋詩境，看君坐隠廬。
石塘 周弼
水陸盡經過，地暄晴更和。鳥聲臨水近，人影向橋多。細雪傾殘橘，輕冰脆立荷。少爲鹽米計，聽徹竹枝歌。
病起幽園檢校 周弼
病起無情緒，池邊日幾回。蟲聲低覆草，螺殻細生苔。暑退蘆將變，秋殘蓼續開。久消環繞迹，全若未嘗來。
雙林寺 周弼
杳杳雙林路，林深不易登。寺幽憐宿鳥，地僻喜閑僧。靜徹垂梁板，寒銷背壁燈。水邊人忽笑，猿落過溪藤。
送僧歸舊隠 周弼
自言歸去後，只在故山邊。紗帽臨溪盥，銅瓶傍水禪。晝閑松塔雨，春盡草堂煙。何故相拋捨，沉浮逐世緣。
冰清堂偶成 周弼
數盃恬淡酒，相就等閑傾。得失徒多感，行藏任獨清。晝閑風有味，春盡雨無聲。但惜新栽柳，相呼欠一鶑。
酬李達可 周弼
歸心終自遂，何必戀虛聲。轉覺青衫惡，誰憐白髮生。掃花山石瘦，洗藥野泉清。應有忘機者，時來伴我行。
寄杜北山 周弼
一曲小湖濱，幽居不厭貧。坐容禪子憩，家就麯生鄰。簷竹侵燈衆，籬花落竈頻。幾時吟得句，寄與豫章人。
寄鶴林智福上人 周弼
深山高頂寺，黄鶴舊曾留。鶴去無蹤跡，山僧幾白頭。鳥閑齋鼓靜，猿嘯佛燈幽。宿約何時踐，題詩向瀑流。
幽居漫成  其一 周弼
便入空山住，休慵漢省書。薄雲翻藥畚，斜日送柴車。遠業松花膩，生涯薤葉疏。抱琴誰共聽，一尾石間魚。
幽居漫成  其二 周弼
乍歸無定業，蕭索带村居。神樹當中朽，人家著外疏。藻痕千漂絮，花影一床書。何必爲真隠，相安便有餘。
鹿苑寺 周弼
分半作民棲，猶藏一曲溪。鵲窺蓮葉座，僧占菜花畦。白蠹魚銷粉，青乾獸剝泥。幸留唐刻在，相伴峻廊題。
馬要寺 周弼
水國何年寺，蕭條野渡邊。僧驅田雀倦，神抱海犀眠。細網垂秋屋，殘燈泊暝船。數家枯柳下，猶有舊人煙。
野賽 周弼
客心懷避忌，地險自多神。楓葉藏山魅，松根抱石人。鶻翻蒼黑翅，魚曝赤斑鱗。未必知風候，惟聞酹酒頻。
題逸人壁 周弼
深僻人稀到，天然野意成。荷衝崩岸出，草入廢泉生。曝朮充山貨，抽茶當地征。未須尋伴侶，時有自來鶑。
送蔣雲啟之湘中 周弼
出門歧路分，願往不辭勤。螢影侵湘月，蟬聲隔楚雲。頻燒霜後籜，多飯雨中蕡。若過黄陵廟，椒漿奠小君。
送僧妙通遊平江萬壽 周弼
故鄉離幾日，何處躡秋陵。梵葉床頭樹，唐衣壁面僧。雨花粘舊錫，風籜掃寒簦。新偈期相寄，呵彈破小乘。
酬杜八同宿西山蘭若 周弼
西山龍井路，俱有舊行蹤。待得城中暇，重期石上逢。冷霜粘破屐，落月带殘鍾。擬踐相鄰約，煩君買一峰。
菩提廢寺 周弼
野寺孤僧住，當春亦掩扉。曉鍾三板去，昏杵一盂歸。古屋垂山榧，幽窗養石韋。未容行客憩，荒樹雨鳩飛。
天申宮蘇文忠畫像 周弼
大澤沾荒裔，靈山識老臣。微茫雲外跡，衰病瘴中身。濕草寒碑夕，晴花午殿春。高簷風雨斷，猶避六丁神。
誓節渡 周弼
仿佛經行地，還尋古渡邊。山禽多白練，溪藥間黄連。漠漠將晴雨，迢迢欲暝煙。恍然驚夢醒，二十有三年。
白羊 周弼
路隔一重溪，山深客易危。驛亭惟有額，官堠盡無碑。竹掛黄身虺，林香白面狸。得船爭欲渡，先奔槿花籬。
送人遊邊 周弼
平世絕邊籌，憐君古塞遊。誰聽蒯緱劍，虛弊黑貂裘。宵柝鳴荒戍，寒烽起廢樓。到應先吊古，慟哭峴山頭。
春暮登黄鶴樓 周弼
欲盡殘春酒，登臨事已違。聽殘懷舊笛，添盡禦寒衣。鳥向青山沒，人來赤壁稀。最憐城側樹，無可作花飛。
爲僧曇芳賦草堂 周弼
把詩從我者，多是剡中僧。結屋何山塢，當門幾樹藤。地寒常带雪，溪峻不留冰。贈爾新吟去，歸題木葉層。
江臯送別 周弼
把酒對汀洲，相看發去舟。迎風一分手，驚浪幾翻頭。燭暗花消淚，楓寒葉弄愁。恐猶回首望，終夕凭高樓。
送胡宗原還台山 周弼
故里杉松表，歸程筍薤初。盃多常失飯，囊罄只留書。海墨收秦棄，山糧拾禹餘。古來仙隠者，多在赤城居。
千金寺 周弼
十載他鄉別，春歸逐浪層。晚晴沙市鼓，夜雨石橋燈。帆仄摧乾葦，衣寒脆薄繒。舊時來往寺，惆悵不逢僧。
留別唐棲雲泉上人 周弼
水宿唐棲寺，何緣更浹旬。千山今日路，三歲異鄉人。小殿眠身佛，空廊折臂神。歸時重作禮，又拂一番塵。
天章寺前小樓 周弼
客懷依古寺，曲水茂林邊。俯聽磵鳴石，靜看山出煙。傍花清晚漱，對竹冷春眠。深羨溪僧樂，幽居動歲年。
野望 周弼
春日晚荒荒，平沙極渺茫。樓欹三面水，城卧數條崗。白草吳京甸，黄桑楚戰場。長江俱不問，一片瀉斜陽。
楓橋寒山寺 周弼
江楓吟詠工，幽寺冷遺蹤。不改前朝路，猶聞半夜鍾。地凉汀月皎，村迥水煙濃。試問誰曾見，惟應獨有松。
送黄同甫 周弼
人生各有安，出易欲歸難。古道春泥重，孤城暮雪寒。酒鋒精似將，詩業遠於官。野穀如堪飽，從君借鶡冠。
應潭 周弼
村崦遞相遮，分居兩岸沙。地征兼橘柚，土物半桑麻。水白來如虹，山黄去若蛇。往年曾泊此，叢竹數人家。
招鄭服之 周弼
歸心同一路，况復在新年。夢著登山屐，閑隨渡水船。宿蒿迷舊隴，春葑起閑田。醉卧天池上，知君在我先。
靈竺寺 周弼
不因純孝者，古寺若爲安。壁彩蝸遊遍，爐香鼠踏殘。鍾聲嘶破梃，旛影颭危竿。尚恐冬生笋，時來竹外看。
齊安早眺  其一 周弼
昔日干戈地，凄凉古塞情。軍同民雜戍，州與縣分城。野曠孤鴻絕，沙寒一騎行。十年生息後，人尚怯論兵。
齊安早眺  其二 周弼
陰陰城壘靜，極望不飛塵。草色橫江暮，鶑聲出塞春。清時應洗甲，來歲又逢辛。惆悵經過處，都非往昔人。
村市 周弼
細簇人家住，中分破石崖。竹門開店屋，草市夾橋街。水別東流漢，山橫北過淮。並船頻借問，同買出江柴。
贈僧仲寶月溪 周弼
幽棲深絕地，靜夜獨宜僧。上下兩輪玉，中間一片冰。影收懸罟索，光息過船燈。獨坐觀心了，無由更小乘。
題夏肯父曉山圖 周弼
旦旦自天成，中全一氣清。漸分平與峻，俄轉晦爲明。竹閟鋪沙影，松涵出谷聲。機心都不動，穩看日初生。
孫季蕃故居 周弼
笑語失詼諧，人誰不愴懷。夢殘秋雨寺，魂散夕陽街。缺竈粘煎藥，乾爐積燎柴。風流何必葬，便擁菊花埋。
趙東麓歸自房陵 周弼
一年辛苦後，收聚若爲豐。攝職全無吏，携家僅有童。乳舂花下管，漆溜葉間筒。自此嬉遊地，應須且浙中。
吳山仁王寺 周弼
山寺憑高夕未昏，上皇曾此定乾坤。甌閩散驛緣江島，龕赭收潮入海門。細雨亂花唐輦道，淡煙疏柳漢營屯。何時汴水東流畔，君返宸居臣故園。
庾樓 周弼
欲望江山夜轉真，胡床曾此對嘉賓。傷心皓月長流水，回首清風不見人。花落雉樓橫角暮，草生鷗渚破船春。歸程豈暇頻登覽，分付羈愁與白蘋。
題豫章臺 周弼
何日遺蹤鎖斷崗，更誰曾望舊臺荒。百年南渡頻秋雨，一片西山幾夕陽。石礙老松欹徑險，岸隨乾葦出江長。斗間可是無佳氣，又見飛烏繞去檣。
題滕王閣 周弼
高閣巍峨接水濱，興亡纔問便傷神。鳴鸞東閣知何處，跨鶴西山別有人。柳映落霞江渚暮，草鋪斜日野田春。羣鷗亦厭多悲感，偏與忘機客最親。
送友人持節嶺南 周弼
吳雲迢遞楚雲鮮，從此南征路幾千。漢使五羊登嶺日，魯經三豕渡河年。榕穿白草飛蠻雨，椒落黄芽起瘴煙。待及戍瓜多載石，定無番貨入歸船。
贈唐棲寺僧 周弼
山門寂寞唐棲寺，別去閑居又一年。草暗暮田羣雁遠，花明春院一僧禪。雲房夕磬浮清雨，水殿寒燈宿細煙。作得詩成無寄處，幾回遥認隔溪船。
連珠 周弼
遠望披裘日幾回，可堪江上暮寒催。雲飛曠野迎風斷，雪洒長灘夾雨來。馬踏野橋嘶破板，鳥迷村路立高桅。暫須移向疏籬泊，遷就驚春一樹梅。
行吟 周弼
獨行沙岸不相携，準擬沿溪更渡溪。藥蔓交加蟲上下，柳花撩亂蝶高低。杖頭曉伴春雲石，屐齒晴翻夜雨泥。詩就隨山爲人寫，等閑抽盡錦中題。
秀野 周弼
小作幽園傍宅開，只須數畝占樓臺。石移林屋秋雲至，水带松江暮雨來。徑草散香迎過屐，砌花分影蔭流盃。人家園圃應無數，不似君能日幾回。
孫伯符墓下 周弼
梧葉蕭蕭墓草長，夢魂曾斷九回腸。空聞絳帕離章水，誰見黄旗入洛陽。鴉噪暮園江阪迥，龍盤春戍石城荒。赤烏不識桑田變，猶自悽悽守白楊。
天津橋 周弼
裊裊朱欄倚細波，綠雲相對閟嵯峨。中天車駕曾擒虜，何日樓船定入河。霽柳午陰隨岸遠，露桃春色過牆多。黄旗適應東南運，已辦簫鐃幾曲歌。
雨花臺 周弼
細蘚柔莎瑣舊堆，昔年曾見異僧回。如何天上飛靈雨，不爲人間洗劫灰。江接潮頭諸脉應，地連崗勢一支來。只今不假虛無事，別是春風歌舞臺。
鳳凰臺 周弼
一徑逶迤草自芳，何爲不復更翺翔。應須舊國還宣武，別有高臺在建章。白鷺背花尋塔路，赤烏衝柳集宮牆。中興不比偏安事，且對梧桐薦羽觴。
烏衣巷 周弼
日落凭欄感慨頻，長干橋畔冷殘春。桑田蕪沒徒多事，蘭玉叢生更幾人。風暖影翻花外燕，雨多痕蝕草間麟。堪嗟羣從成功後，不及鍾山一尉神。
石頭城 周弼
點點凝煙望未收，六朝遺迹遍荒丘。自從絳闕雄江面，誰把朱泥染石頭。崗斷曉榛雙阜虎，岸長春草一灘鷗。諸公多少新亭恨，不是知心莫上樓。
浮遠 周弼
橫障瀰漫恃此丘，長江東騖轉湍流。波間去海無多里，沙際鋪淮輒數州。風勢起花山郭暗，潮聲侵樹野田浮。無由望徹蒼茫外，回首斜陽總是愁。
送趙山臺赴江陰 周弼
匆匆何事解朝衣，甫爲君王領一麾。歷考近來成故事，就遷長是未多時。寒更夜徹防淮柝，曉舶晴翻出海旗。不久赤蹄應已到，只須略賦練江詩。
岳陽樓 周弼
憑高望盡寂寥天，與我閑情共渺然。平展暮雲三百里，積停春水二千年。沙洲橫渡荆江雨，石塔遥分岳麓煙。老我未聞飛劍術，想須今度遇回仙。
西湖竹閣寺 周弼
精舍蕭疏近水凉，分明一徑綠沉槍。就移山近湖皆隠，放出樓高寺倒藏。春透露梢齊曲檻，曉翻風籜過脩牆。長堤花盡人稀少，來聽蟬聲伴夕陽。
採香徑 周弼
繒甲如荼護此臺，玉顔憔悴錦帆來。一蹊香草無蜂過，千里空葭有雁回。響屧蘚埋丹鳳迹，縷衣花變粉蛾灰。誰知子夜歌殘日，樹滿西山似綠苔。
七里瀨 周弼
瞬息沿流七里遥，感時回纜木蘭橈。高臺未變陵兼谷，故國頻更市與朝。風散亂雲通去驛，雨消殘雪助歸潮。漁翁近亦無前輩，一箇青銅不肯饒。
南樓懷古五首  其一 周弼
昔人有意久經營，極望寒蕪遠更平。三國旆旌羣鵲散，六朝樓閣一鳩鳴。雪消晴嶂沉孤壘，風打寒潮入廢城。多少怨魂銷不盡，草根燒斷又還生。
南樓懷古五首  其二 周弼
事久銷沉只等閑，好將深意遞相參。舳艫宵遁誰思忖，裙屐春游自笑談。西日瘴回迷漢沔，北風波逆上江潭。隔城方唱招魂引，一拍殷勤至再三。
南樓懷古五首  其三 周弼
茫茫迂曲度平川，何處孤村近水邊。煙護劉琮殘壁壘，雨沉黄祖舊樓船。寒沙細擁菰蘆地，破隴斜耕苜蓿田。見說去年秋潦後，更無茅屋起炊煙。
南樓懷古五首  其四 周弼
幸際清時息五兵，舌頑無處說縱橫。蟻封一夢難分別，蝸角千年强鬭爭。丹壁郵亭新蜀道，白樓烽戍古邾城。自知夜半徒興舞，移遠寒鷄不使鳴。
南樓懷古五首  其五 周弼
夕陽光退杳難憑，欲問江鷗只怨憎。得意舉帆燒北岸，傷心流楳鎖西陵。雪消蜀貨千檣下，風順吳鹽萬斛增。且趁一樽相暖熱，自非乘醉莫來登。
山居春晚 周弼
索居牢落動關心，但覺匆匆歲月侵。無夢不因憐晝靜，有懷多是惜春深。草香稚蝶銷胡粉，花落蠻鶑變楚金。最是不禁芳樹色，能消幾日又成陰。
庭下枯梅有感 周弼
庭下同栽兩樹梅，一株摇落一株開。無緣春色相虧曲，有分晴光亦往來。雪打枯枝愁漢驛，雨翻雕萼夢荆臺。綺窗不斷橫斜影，猶有東風管碧苔。
會稽山 周弼
衣冠從昔化文身，峻嶽當天自有神。秦帝刻碑三十載，越王棲甲五千人。江連雲氣分南紀，海接星河近北辰。必竟興亡誰可料，但聞陵谷變飛塵。
甫里觀 周弼
天隨清調何人繼，幸有荒村故宅存。橘上蠹蟲應屢變，草間眠鴨尚能言。池亭暮雪兼風起，籬落春潮带雨渾。人啖菊苗終竟別，屠沽猶自不登門。
陳武帝釣臺 周弼
路纔容馬盡荒茅，誰識仙人舊釣鼇。流水不隨船影斷，亂山猶带彈痕高。春煙粉黑重生葑，暮雨灰紅半拆桃。今日故宮何處問，東風應長對江濤。
贈雪林李和甫 周弼
忽地相逢便解顔，况兼終日看青山。精神摘柳哦詩際，標度尋梅集句間。春淡野橋孤艇遠，暮寒溪寺一鍾閑。匆匆又作經旬別，兩處東風各閉關。
道中有感 周弼
遠程已過經行處，別有逶迤古道存。寺已寂寥猶有殿，水纔窮盡又逢村。一株枯木人分路，十里飛花客過門。必竟悉依生處樂，不知何事別家園。
黄溪 周弼
匆匆寧不恨飄零，轉更分岐過別汀。世事總如迂曲路，年華都付短長亭。冢桃褪蘂無人色，社櫟盤根作鬼形。心自感傷人豈識，回頭猶顧峴山青。
朱潭 周弼
消散羈愁益坦然，况當初暖欲晴天。清溪苔滑重抄紙，淺屋柴香正煮綿。隔水殺鷄祠社土，過橋嘶馬入人煙。今朝似覺難忘酒，應更無人笑謫仙。
送人之漢上 周弼
木落千山怨別離，自知難駐馬行蹄。上書季子窮歸洛，獻賦荀卿老向齊。驛店破旗秋雨細，戍樓殘角夕陽低。袖藏秘策君門遠，應望中原泣鼓鼙。
荻港 周弼
波眼沄沄浪復輕，稍甦羈束過清明。倩人覓路先尋酒，久客懷鄉始見餳。松下紫芽肥野菜，竹間青葉带山櫻。自從一別齊安後，直到今朝始聽鶑。
感事 周弼
書劍悠悠屢變遷，老諳多故始知天。汗青每愧拋長日，髮白無由逐少年。暮雨暗消江岸柳，曉霜初透野池蓮。此心懸解何須語，人問惟應一指禪。
送遷客 周弼
自謂別離難會面，如何此地又相尋。往來雲物他鄉意，輕薄風塵久客心。夜雨泥塗三里郭，夕陽煙火數家林。送君好去加餐飯，莫聽哀猿徹曉吟。
送人之京口 周弼
競携書劍去紛紛，誰解登臨對日曛。北道荆夔一江下，南朝徐兖二州分。高樓角曉鳴秋雨，遠戍烽寒起暮雲。莫把尋常望瓜步，恐驚邊雁不堪聞。
留題唐棲寺 周弼
僧房十日相留戀，爲怯生寒未到家。插岸斷冰妨蕩槳，入簷飛雪助煎茶。香臺穴碎逃秋蟻，古殿巢翻失暮鴉。惟有溪梅最禁耐，傍籬爭發向陽花。
送白判官 周弼
著書不就便相拋，遠向襄州謁故交。里舍千頭無舊橘，客程三脊有荒茅。買魚村渡捐孤劍，沽酒山城解弊袍。雙鬢豈堪禁歲月，眼看歸鳦又成巢。
中和節 周弼
時節匆忙過隙駒，可堪岑寂就船居。不禁衰病慵耽酒，無益閑交懶報書。風暖暮田歸海燕，雨甜春水上潮魚。客中自是光陰速，纔見新正又月初。
送人之荆門 周弼
昔年此路達王畿，荒燒畬煙事已非。山向崤函空北望，水隨江漢自東歸。凄凉坂路征車遠，寂寞郵亭候火稀。遥想思鄉怨岐路，杜鵑花發鷓鴣飛。
嚴陵釣臺 周弼
晴江萬里綠波來，惆悵君房去不回。秦苑河山歸故國，越鄉雲雨庇荒臺。春風一道江蘺綠，落日千峰杜宇哀。欲訪釣船無處所，野花如雪滿汀開。
遊道場山遇雨 周弼
飄然久作登臨想，纔遇名山雨亦遊。林尾亂聲猶間響，枝頭殘滴未全收。濯翻野竹從教軃，衝落巖花放出流。欲把姓名書石上，幾回拈筆又成休。
浣沙秋日五首  其一 周弼
衣裳單薄鬢蕭騷，獨凭危欄首屢搔。出壁亂雲分片段，隔江飛雨見絲毫。庭前斷續蛩爭響，簷外輕便蝶鬭高。多少好山俱在眼，愧無短屐共遊遨。
浣沙秋日五首  其二 周弼
當前灘號西施磧，對磧看秋得句清。五色懸門秦一尉，六經充棟漢諸生。石叢細火團荒砌，野蔓疏金出廢城。目送浣沙人去後，又聞街鼓報新晴。
浣沙秋日五首  其三 周弼
長江淡淡樹疏疏，掃却閑庭即故居。蟲入暗床頻促織，螢穿虛壁屢翻書。破除暮色惟荒菊，薦送秋華有嫩蔬。料得故園分社酒，小苞青橘四腮鱸。
浣沙秋日五首  其四 周弼
自慙尸素嘗多暇，未放秋風變楚顔。一夢別離拋白水，三年端的守青山。野鷄避鶻遮雛去，沙翮銜魚趁母還。縱有亂愁消遣盡，淡雲殘日共人閑。
浣沙秋日五首  其五 周弼
清溪樓閣暮沉沉，不覺登臨夜欲深。幾處捲簾催酒笛，誰家閉戶搗衣砧。一朝野霧三朝濕，十日江天九日陰。暗喜礙人公事少，自來收拾送秋吟。
羅家洲 周弼
對港近村俱有路，扁舟倍覺往來頻。入秋破褐惟存線，盡日收錢不滿緡。遠岸冷沙銜墜葉，淺灘寒水卧枯蘋。未知行役何時斷，縱使更深亦喚人。
送陳雲崖遊三衢 周弼
吟得詩成若等閑，爲吾開盡錦囊斑。不專瘦島元和末，要且長城大曆間。帆入亂潮隨漲水，帽衝殘雪度危山。從今便少春游伴，纔過新正可得還。
春怨 周弼
極浦蘋花白，空壕蘭萼紅。傷心城上燕，飛入館娃宮。
送客 周弼
欲知行遠近，細數杜鵑聲。暗入蒼山去，千聞是一程。
冷泉幽憩 周弼
水源窮不盡，垢膩生春襪。未敢輒揭流，且向幽亭歇。
落梅 周弼
玉樹分明照夕流，粉痕翻爲碧苔留。三更枝上玲瓏雨，亂滴寒香一夜愁。
回山僧書就題書尾 周弼
憶昔同行題落葉，寺前枯樹鶴巢邊。不知今度苔枝上，多少秋蟲已化蟬。
逢僧文禮  其一 周弼
空山落日又逢僧，雨雜塵灰滿帽紋。但憶來時門不掩，麝香偷卧石床雲。
逢僧文禮  其二 周弼
師說古香寮舊開，鮑照曾爲惠休來。至今猿鶴猶知敬，靜對寒星禮碧苔。
秋夜 周弼
山門半掩浮雲闕，古道人稀芳草歇。夜深零露滴秋香，幽人獨步青蘿月。
寄雲泉僧永頤  其一 周弼
書來只說住高峰，不記松林第幾重。欲揀青巒問茅舍，秋山一樣白雲封。
寄雲泉僧永頤  其二 周弼
頌罷南華誰得聞，兩川寒玉一禪身。松邊彈舌低聲念，莫引龍來變作人。
贈從古上人 周弼
山僧袖出新詩卷，字字馨香撲人面。清晨何處展看來，捲得梅花兩三片。
野廟 周弼
野廟荒蕪倒掩扉，寂寥香火客來稀。年年歸燕相看覷，空滴春泥損畫衣。
真娘墓 周弼
青鳥傳書渡海遲，亂山衰草葬蛾眉。錦囊消歇餘香在，狼藉春風荳蔻枝。
女墳湖 周弼
石龜無語對東風，海鶴曾迷曉市中。三十六鱗朝夜月，玉釵人在水晶宮。
顯應觀桃花 周弼
白雲隨鶴乘將去，深碧桃花滿故宮。三十六簧明月夜，不知何處吸春風。
四聖觀 周弼
小園寬占一山孤，別有牆遮古觀居。到了恩波攔不住，水窗遊出放生魚。
蠟梅 周弼
愛花偏倩獵人尋，殘雪偷春上棘林。山岸有誰先得見，冷香疏亞辟寒金。
詠史二首  其一 周弼
一曲呼凰下九霄，石臺春靜海山遥。周秦戰血縱橫盡，猶卧白雲吹洞簫。
詠史二首  其二 周弼
碧樹童童蔭屋廬，分明青蓋畫龍車。南陽病叟成何事，便謂枯池活得魚。
送人遊西山  其一 周弼
昔人深夜看星斗，鎮壓靈壇尚有符。偷寫只應蒼鼠慣，幾行丹篆繞春蕪。
送人遊西山  其二 周弼
鎖斷寒蛟亦有神，冷波寒水病殘身。誰收匙鑰權相借，略放天池洗白鱗。
送人遊西山  其三 周弼
抽鉛點汞舊臺荒，何處搜尋舊草堂。誰見洪崖最深處，一坑泥護石中黄。
出關偶題 周弼
一曲長歌浙水寒，綈袍空往又空還。咸陽若有山東志，莫放蘇秦又出關。
吳門送同行者之毗陵 周弼
布帆何處定逢春，身是歸人又送君。明日隔城回首望，冷花寒葉滿秋雲。
西湖初夏 周弼
花飛春減綠陰成，不住風光繞禁城。山寺晚晴蟬欲噪，柳林猶囀數聲鶑。
送曲江友人南歸 周弼
憐君歸橐路迢迢，到得茅齋轉寂寥。應歎藥欄經雨爛，土肥抽盡縮砂苗。
客樓 周弼
水國秋清潮半生，越王臺殿鎖荒城。西樓一夜思歸客，斜倚朱欄獨聽笙。
夜深 周弼
虛堂人靜不聞更，獨坐書灰對夜燈。門外不知春雪霽，半峰殘月一溪冰。
胥門 周弼
蘆葦蕭蕭生晚潮，伍員何地更吹簫。夕陽自逐寒鴉去，萬片宮花共寂寥。
送人還姑蘇 周弼
別十三年返故居，可憐世業半空虛。布囊惟有焦琴在，乞與秋風葬闔閭。
題僧子溫畫水墨蒲萄 周弼
裊裊多應半熟時，落斜高掛冷攢枝。分明記得山窗下，一架寒藤带雨垂。
望太湖  其一 周弼
獨立瀰漫灝氣中，倍饒雲霧杳重重。直西一道孤光起，指點人看是白龍。
望太湖  其二 周弼
眼力難窮遠即昏，縱晴惟只兩三分。今朝林屋人皆見，不似峰巒只似雲。
收家信 周弼
渺渺秋風生白波，故鄉歸夢隔山河。可憐一紙平安信，不及衡陽雁字多。
聞友人過吳 周弼
詩囊掛在船篷上，吟過江楓落葉中。爲恐吳牋題不盡，秋風先燥數堆紅。
彩雲橋 周弼
斷橋流水兩無期，殘日輕雲處處疑。乞與行人自沽酒，滿旗風雨豆花籬。
龍井道中雜紀  其一 周弼
白髮宮人頻笑謔，羅衣昔對君王著。夜驚春雨洗桃花，夢魂猶掛鞦韆索。
龍井道中雜紀  其二 周弼
老僧病久聲嘶喝，屢說紫衣勝短褐。莫嫌兩手漸拘攣，曾把御前供奉鈸。
山崦早梅 周弼
晴逼寒笆春滿鄰，漢奩芳額漸輕勻。東風未放全消息，雨萼愁香不見人。
青陽驛 周弼
悄悄如秋麥氣凉，山風吹透濕衣裳。小爐深幌枯松火，一夜寒香遶客床。
舟次黄鶴磯 周弼
俯爲江山特地來，勢須時暫走塵埃。稍閑便著携官酒，一酹吳王舊釣臺。
聞雁 周弼
此是衡陽第幾羣，寂寥偏雜雨聲聞。如今遠道多矰繳，莫厭高飛入暮雲。
風惡偶成二首  其一 周弼
柔櫓雙隨下水船，亂帆輕舵遞相先。無端繫著山村岸，高枕蘆芽對雨眠。
風惡偶成二首  其二 周弼
三日要行還止住，冷沙寒水暗消春。一千四百蕪湖路，怨雨愁風多少人。
溧陽桃花 周弼
見說謫仙曾到此，東風千樹鎖雕牆。游人偏向花間酹，雨濕春泥噴酒香。
延山渡 周弼
解帆登岸作山遊，林木茅茨共一丘。數日驟寒消不盡，尚餘殘雪護松瘤。
蕭山縣下遇雨二首  其一 周弼
年來沙漲卒難消，更覺西興渡口遥。冷坐看他騎騍馬，半鞍泥水踏春潮。
蕭山縣下遇雨二首  其二 周弼
悠悠心厭出江沙，過得丘亭轉落斜。村店自知行客倦，勸嘗新酒賣甜瓜。
大洲湖 周弼
人居澤國勝居陵，十月陂塘未結冰。殘葦亂茭收拾後，斷筐分曬折腰菱。
道間偶成 周弼
彎彎田角路周遭，摘盡柔桑露淺蒿。無限寂寥門半掩，一車偏健夕陽繰。
早春 周弼
連朝微雪暗消凝，始覺春風逐旋增。今早畫簷偏有意，數條吹折曬殘冰。
送人之漢上 周弼
舊來邊塞自多塵，瘦草寒花强作春。見說連年更悽愴，亂螢隨趁鬼迷人。
思歸  其一 周弼
閙裏看山不識真，偶來軒檻振衣塵。諸峰便覺移相就，分付春風欲去人。
思歸  其二 周弼
點點楊花飛滿洲，只應催促送行舟。非關向晚傷心事，自怯春寒不肯留。
思歸  其三 周弼
盡日憑欄客興濃，山雖西遶水還東。便乘春暮家園去，猶及棠梨滿徑風。
思歸  其四 周弼
自覺才疏久願歸，敢將山色便相依。漢家事業雖全盛，亦放梁鴻一箇飛。
贈野逸  其一 周弼
時康難售賈生醫，諫鼓無聲對落暉。又報一年花信了，滿山鶗鴂送春歸。
贈野逸  其二 周弼
悠悠行路雪侵頭，擬出重關洗弊裘。堤上忽逢憔悴客，背花停酒說通州。
下渚秋暮 周弼
淺灘近渚沙相接，水落漁人朝暮涉。摵摵風鳴若雨來，繞堤吹散乾荷葉。
秋日馬上 周弼
本無謀略强談兵，每愧臨邊病未能。筋力豈知猶可喜，一鞍千里到江陵。
許市罩魚 周弼
網邊分得尾纖纖，腥却蓴絲莫厭嫌。自有野人相料理，柳陰茅店一包鹽。
歲除思歸  其一 周弼
山棲書到多日，野渡舟橫幾回。想見溪邊亭上，故人待我銜盃。
歲除思歸  其二 周弼
春風冰斷千尺，曉霽雲開百重。何處溪橋爭渡，誰家山寺聞鍾。
歲除思歸  其三 周弼
野屋定堆落葉，山徑應鋪石蕪。一別經秋不到，隔籬黄犬誰呼。
題蕺山僧竹閣 周弼
高閣俯人世，越香清古岑。林表山煙薄，竹多苔色深。露笋翻曉籜，雲房生晝陰。天風自然來，明月照我琴。景豁謝幽事，竟日聆仙禽。佳言出奇觀，清梵揚空音。子猷昔好此，故園今陸沈。睠然顧茲賞，蕭蕭生道心。
久客思歸感興 周弼
久客空江上，閒吟對石門。青山非遠近，流水自朝昏。夜月添鄉夢，春風入燒痕。翻思南郭路，迢遞隔煙村。
訪別 周弼
聖代吟家衆，無君衆體詩。數奇官職見，心苦道途知。積夢難相寄，流年自各悲。金閨催製錦，又復向黄陂。
溪館送別 周弼
旅館成佳集，臨觴送遠征。厨煙含燭焰，溪雨奪琴聲。愁動草邊色，恨牽花外情。明朝過平望，應念隔春更。
晚泊 周弼
芳草渡頭猿夜吟，孤舟一繫百年心。舊遊零落不知數，客路經過空復尋。暮雪關山千里雁，夕陽煙火數家林。明朝歎息東征士，髮垢冠欹不欲簪。
鄱陽湖四十韻 周弼
巨浸連吳越，高躔直斗牛。玄明開別府，江伯匯支流。象緯元精逼，神姦祕怪裒。番君疏带礪，彭蠡壯襟喉。赴隙如無地，憑壖忽有州。津涯逾寫潤，窟宅定刳幽。島認瀛鼇戴，濤疑陣馬蒐。珠跳憐雨駛，鏡滑識風收。樹带喬枝隠，山餘短碧浮。窺覘疲罔象，睥睨忲陽侯。漾月都迷皓，蒸雲間作油。涵濡均藻荇，冗長到{丷/八}鰍。蜃幻晴噓閣，龍腥夜拔湫。萬尋縣圃玉，一带洞庭秋。盈縮知誰紀，吞并似力揫。鯉矜封赤鯶，龜笑斥朱眸。嵌竇扶桑齧，珍文匠石鎪。鷗羣馴野客，蚖肆傲潛虯。罟數筐零霰，檣輕弩激鍭。孰分浮瓠澨，或訝繞蛇丘。弦索延商婦，舽艭送莫愁。陶朱誠得策，神禹想遺憂。端稱潺湲弄，非無隠伏搜。豆分高下渚，葦視去來舟。血脈乾坤活，瘡痍稼穡瘳。披猖包息壤，瑣碎略浮漚。蓮女嬋娟棹，漁郎芼燥甌。有人搴繡被，無客傲鸘裘。貨貝窮乾沒，醪羞肅丐求。束枯論沃釜，戒覆比傾輈。衆水杯盂外，他年吐納尤。鵲填功未議，鯨吸志應酬。何事輕思濟，吾防果未周。阽危心骨醉，飄泊面顔羞。敢計乘桴去，何知戴笠遊。片帆真擾擾，隻影轉悠悠。卑溼嗟梁傅，星霜挂魏牟。勞歌慙孺子，破簏付平頭。烏豉緣蓴置，黄糧爲鱠謀。清螺取歸日，穩棹聽夷猶。
溪亭話別 周弼
芳時談古調，霅浦少人同。化日桃花外，歸船便隔春。
題湖上壁 周弼
寒食風埃滿客襟，西湖煙雨送愁頻。日高未起鳥呼夢，春晚不歸花笑人。
贈別水雲翁 周弼
離離雙鬢似秋蓬，慣逐沙鷗與斷鴻。漂母磯頭春水闊，扁舟何處繫東風。
煙中梅 周弼
冷花疎蕊竹間橫，淺薄籠煙淡作晴。怊悵野橋春水斷，幾回相見不分明。
檢校金蓋別業 周弼
獨棹一溪雲，山回景自分。露花藏岸勢，風葉亂泉紋。短箭催年急，微陽近草曛。斷猿將落木，清夜不堪聞。
吳歌 釋善珍
吳兒鳴艣吳波裏，作勞耳熱歌聲起。初猶哇咬雜吁嚱，後方激訐如怨詈。芳洲日夕西風來，含情宛轉聲更哀。君不見杜老行吟曲江曲，楚臣羈思蘼蕪綠。世知忠義鑄偉辭，不知正是阮籍唐衢哭。吳時明月梧宮秋，月光曾照吳王愁。國人悲憐子胥死，寫出高臺草荒麋鹿游。詞亡千古留遺調，南楫北帆昏復曉。盡知往事祇蒼烟，渺渺漫漫飛白鳥。
和忠獻堂諸官韻 釋善珍
魏王爲將過頗牧，轉佐功高蕭相國。洗光日轂上天衢，海宇竦瞻如立鶴。定儲不用招四老，知公狐鼠視産祿。青苗一疏更奇偉，時宰喙硬心愧服。當時元老不在廷，中外知非宗社福。至今荒棘沒銅駝，志士淚盡以血續。故祠金貂色已暗，英風可掃炎海酷。尚想喬嶽初降靈，鳳采龍文照山麓。聞孫來補翁祖處，玉題繡井新前躅。落成舉盃文字飲，高臺何必糟丘築。百年往事陵谷改，故國蒼然但喬木。公歸補衮居上前，諫草家藏皆可覆。才如蘇梅宇內少，流落應憐猶未復。曉枝蝶閙不足云，晚節要看秋圃菊。
和徐國錄韻 釋善珍
當今稱文宗，斗南一和仲。掣鯨力倒海，蘭苕不同夢。百年日苦短，千載事誰共。賦詩推義山，論舊數季重。客持邀我讀，歡喜蹋破甕。疾抄畏紙盡，饑誦忘漿凍。欲傳換骨方，伎工恐無用。塗窗謾成鴉，過門任題鳳。唐僧句月鍊，一步不敢縱。高參鬼僊吟，下比古佛頌。湖江大國楚，宮闕天府雍。小大材則殊，未易求折衷。公文如珠玉，盛世盍包貢。一鶚剡交騰，萬牛挽難動。造物或困之，鬰怒使快痛。晉康名遠郡，侯印亦久弄。蜃噓橫跨海，龍潜中興宋。年豐秔稌多，守醉賓客從。時時寫烏絲，虹光穿屋棟。祖帳在何時，行色當倥傯。相期遠公社，後會邈澒洞。擬辦酒椀招，更出虎溪送。
送徐國錄守英德 釋善珍
君侯少舉摩天翮，筆陣堂堂萬人敵。上書自請斗大州，不獨愛閑猶愛石。愛閑庭訟自簡寂，愛石不同牛李癖。參軍主簿公舉刺，何必喜怒見顔色。高臺盛貯錦屠蘇，何如烟林土花碧。公餘共賞有歡伯，語妙一笑欲墮幘。假令鰲禁未遭遇，傳至雞林能別識。大材小用從古然，善舞豈曾嫌地窄。愧無膚寸可及物，疊蓋重金竟何益。霜寒繫舟峽江側，應念坡仙撫遺跡。江流可沿深可𣂏，此水至潔能納汙。
送靜江曾帥 釋善珍
嶺西支郡聯荆湖，時危選帥勞廟謨。公才健如天馬駒，胸中戈甲敵萬夫。向來持節犯賊區，賊降不用丈二殳。浮雲散盡明月孤，世間公論何時無。煌煌丹詔來天衢，陰風策策隨兵符。大旗十丈車前驅，弓刀武騎前後趨。我占福星歲在吳，孱虜數盡當磔誅。籠烽平安羽檄疎，玉帳亦可吟撫鬚。奏功入覲乘鋒車，峨冠儤直承明廬。公家事業青史書，公家祖相兄鴻樞。
送傅左司赴袁州  其一 釋善珍
長安貂蟬賤如土，故家文獻餘一縷。平生粗疎不媚嫵，直語豈知犯張禹。腰間金印丈二組，我自棄置君自取。兒時翰墨跨諸父，投老爲郎方齒敘。天關耽耽守九虎，一節臨遣復不與。介堂卜築開宿莽，誰知公意頗有主。眼明沙鷗喜欲舞，便請衣冠挂神武。聖朝留戣非爲愈，勿薄淮陽宜叱馭。
送傅左司赴袁州  其二 釋善珍
宜春古郡聯荆渚，曩年嘗夢公補處。崢嶸老氣橫九州，直前莫作分外慮。秋田旱渴思霖雨，君命敢徐寧畏暑。擊强鉏姦雷破柱，仰山古佛亦肯許。州黌一記最奇古，機綜遠祖昌黎愈。眼前瑣尾相品署，知公千百未一取。秋空仰瞻鴻鵠舉，政恐是中有新句。三年奏課返林塢，煮茶賀公公莫拒。
壽曾大監 釋善珍
公家中朝第一人，一門兄弟皆朱輪。公材吏能固無敵，筆端亦自回千鈞。我生不識平津閣，晚識老監猶絕倫。長松閲世傲雲壑，萬牛回首山嶙峋。清都夢斷薄冠冕，三生髣髴賀季真。巋然靈光獨殿魯，閑似商皓深避秦。園林陰成鐘鼓樂，風波不駭鷗鷺馴。千卷賜書善和宅，萬金買石平泉春。古來此事總輸公，六環金带何足珍。封胡歲歲捧壽樽，蟠桃積核齊崑崙。
送趙吏部  其一 釋善珍
健才事聲名，撫案走百吏。法家冠柱文，好以殺爲戲。要留百年思，莫令一時畏。近時攀轅民，未必皆民意。
送趙吏部  其二 釋善珍
千家煮蔗漿，萬里隨風桅。穀少蔗愈多，荒歲不療饑。初聞下令嚴，巨賈頗不怡。至今訓農文，可配七月詩。
送趙吏部  其三 釋善珍
薏苡不類珠，疑似多謗傷。恭惟大雅姿，南物不入囊。鈴齋一片石，歷劫難贊揚。常恐雞林客，夜半驚虹光。
送趙吏部  其四 釋善珍
撫槎泝銀潢，手探支機石。天孫繭甕絲，擬補衮五色。星斗光離離，欲見無羽翼。舊恩倘可報，殺身奚足惜。
送陳上舍之潮州 釋善珍
元龍湖海士，豪氣卧大床。著書不療貧，仰面看屋梁。昔從諸老游，鬚鬢未老蒼。雄篇掩衆作，聲價如琳琅。謂當奏賦時，給札香案傍。不然如謫仙，布衣登玉堂。歲月忽已遲，驅車去潮陽。昌黎强項人，斷碑字字芳。當年駡佛表，正是護法章。大顛亦神奇，世豈有此郎。往者不可作，懷古多慨慷。有書寄新詩，無書勿相忘。善保千金軀，歲晚天雨霜。
送福帥吳侍郎趨朝 釋善珍
恕齋視民猶視兒，先憂兩字寒與饑。三冬氣和春有脚，旱歲箋天天雨粟。愛杜呼母宗呼爺，史書弄筆人傳誇。異類鳴冤古有麽，神明循吏只一箇。風伯叫閽稱急報，政聲漲天怕天破。龍章夜下五雲間，玉宸喚歸碧落班。日邊馹騎催數數，截𩍐留公不停轂，安得雙輪生四角。
東湖行 釋善珍
湖埆埆，泥駮駮，千夫萬夫鉏剝剝。菰蒲濛濛深復鑿，湖水渾黄車漉漉。朝車暮鑿聲不已，土山矗矗黄埃裏。山成蕢土不知幾，上頭望見滄海水。我疑神山海外八萬里，山憑鰲戴無根蔕。陽侯潜乘鰲力瘁，夜半負走倦復置。鼓紞紞，湖邊市。騮馬嘶，使君至。使君一犒炙千牛，酒舁銀甕糟成丘。工出農隙財出州，民肥官瘠農知不。君不見淮水頭，田荒白骨無人收。僧廬箕歛供防秋，健胡長戈舂爾喉。使君告爾農，汝今一勞永不憂，汝今一勞永不憂。
山溪謠 釋善珍
山溪流㶁㶁，山田半砂礫。羸牛領破耕不息，午饑眼花在牛脊。我饑田舍無糟糠，但願天常雨粟盈官倉。官租吏征有故常，官糴吏橫如虎狼。君不見先年春旱牛遇疫，妻兒挽犁代牛力。又不見前年龠米抵金璧，僵屍橫草烏不食。吏姦積久爲農患，吏愛穀貴農愛賤。使君道上聞農歎，下車蠲糴不待旦。令行去姦如疾風，心寧負官不負農。溪流帖帖船上下，左司文成高紙價。
死交行 釋善珍
生交無百年，死交有千載。百年追逐能幾何，千載義魄猶相待。死不知心，生交徒勞，指天誓日兒女曹。羊角哀，左伯桃，吁嗟此冢今蓬蒿。
征婦怨效張籍 釋善珍
前年番兵來，郎戰淮河西。官軍來上功，不待郎書題。淮河在何許，妾身那得去。生死不相待，白骨應解語。天寒無衣兒啼苦，妾身不如骨上土。
古離別 釋善珍
切切復切切，壯士重離別。壯士別君去，萬里無回轍。暫時一樽酒，異日肝膽裂。何況岐路間，俄頃生白髮。君不見荆軻劍氣凌白虹，易水悲吟淚成血。
古怨 釋善珍
少卿入胡庭，明妃辭漢殿。君恩如雨絕，生死難再見。至忠反爲逆，至美反爲賤。含冤天地間，日月爲誰轉。河梁泣滿衣，琵琶啼背面。千年傳樂府，曲變恨不變。常恐胡冢傍，夏月零霜霰。
題逸少真蹟 釋善珍
淳化東都羣玉府，光蟠虹霓氣龍虎。墨池筆冢千歲精，鸞鶱鳳翥來帝庭。帝好文似虬鬚主，盜奪鬼偷離復聚。珠宮玉函雷電護，犀辟塵埃芸辟蠹。崇寧別置書學員，司空無畏博士顛。鉤黨牽連穎與玄，氈包駝載遷幽燕。司卿巨卿怒裂眥，手攬脫身兵火裏。江南不得練兒評，流落無人識真僞。
題三教三隠三仙三賢畫軸 釋善珍
瞿曇李耳東家丘，不生虞夏生衰周。世亂殺奪無時休，佛現身作大慈舟。老務靜治銷戈矛，孔以筆誅著春秋。學佛亦有絕世流，學老曾見飛昇不。最後三人師孔氏，氣節雖同窮達異。淵明不仕義熙歲，傾家釀秫供一醉。翰林謫仙與蘇二，卒以蛾眉招衆忌。脫靴偶忤高力士，觸撥玉環良細事。誰知紹述丞相嗔，銅駝陌上荒荆榛。僧伽擁扶度鯨海，虜酋過墳禁樵採，使我掩卷增感慨。
又題 釋善珍
李耳西游丘泣麟，戰國十二終一秦。祖龍坑儒儒不死，溺冠復生赤龍子。有孫作帝癡求仙，茂陵松柏荒蒼烟。瞿曇說法忉利天，下視塵世磨蟻旋。丈六身坐黄金蓮，孔老仰望不及肩。魏晉隋唐如過鳥，雲外高人眠未曉。坡乘剛風爲奎星，白舒逸氣追長鯨，淵明醉鼾猶雷聲。
題東坡儋耳書西江月 釋善珍
儋州禿鬢翁，老氣凌汗漫。金鑾嶺海等游戲，盡倒銀河洗憂患。山村荷瓢感慨欹，買酒獨賞春夢婆。酒酣忽轉商聲急，龍君悲咤波臣泣，錦瑟無端絃五十。
題蓮社圖 釋善珍
遠師東林白蓮社，世上丹青好傳寫。愛陶醉漢招不來，送陸道士大笑回。千年此意畫得麽，俗工凡筆何塵埃。涪州逐客無聊頼，買酒過溪譏破戒。詩人口業不自持，袖手默坐君應知，生天成佛佛是誰。
龍泉山中 釋善珍
自墾屋頭三四畦，得閒時復事鉏犁。花粘蛛網礙蜂度，樹带鷹巢無雀栖。嘯罷半山聞逸響，詩成絕壁見新題。老來定力人難轉，菜葉放教流出溪。
逢春 釋善珍
衰老逢春能幾回，自憐光景賦殘梅。齒牙落盡舌猶在，年歲閲多心尚孩。座上麈閒談客去，手中書墮睡魔來。生平癡絕真堪歎，千古文章水一杯。
小雪 釋善珍
雲暗初成霰點微，旋聞蔌蔌洒窗扉。最愁南北犬驚吠，兼恐北風鴻退飛。夢錦尚堪裁好句，鬢絲那可織寒衣。擁爐睡思難撐拄，起喚梅花爲解圍。
賀趙禮部得祠二首  其一 釋善珍
曩歲巍冠接俊髦，玄都又種幾番桃。山中供奉猶遭謗，澤畔靈均盍賦騷。世事萬端常倚仗，丈夫百挫見雄豪。旁人妄指籠中翮，不識冥鴻天宇高。
賀趙禮部得祠二首  其二 釋善珍
帝賜琳宮散吏名，寄聲黄閤謝弓旌。琴招野客持盃聽，棋看癡人覆局爭。燕頷終當飛食肉，蛾眉最忌美傾城。晴空萬里君知不，蒼狗白雲常變更。
呈傅左司 釋善珍
左司聲價過韋郎，小却宜盛白玉堂。龍卧密雲還不雨，鴂啼衆草自無芳。江湖旱地千里赤，淮蜀胡塵十丈黄。持節暫閒寧袖手，爲君畫策射天狼。
林節推架軒扁水木清華 釋善珍
紅滿芳波綠滿蹊，公餘無事似幽棲。臨池洗硯看魚躍，對竹坐衙聞鳥啼。胸次九流如鏡浄，壁間片錦與花齊。雲霄別有清華地，早晚朝車過竹溪。
苔徑 釋善珍
苔徑長年斷俗蹤，亦無交舊可過從。閑憂頹墮自鉏菜，老尚怪奇惟種松。履破背時翻著襪，詩狂見月亂撞鐘。千年陶謝今誰似，恐有山林不易逢。
賀劉後村除兵侍兼直院 釋善珍
人物依然元祐中，鶑邊繫馬亦金狨。相君惟憶劉夫子，學士須還儋禿翁。翰苑鶴天雙鬢雪，玄都燕麥幾春風。老來始得文章力，前有歐公後益公。
送趙禮部提舉江西 釋善珍
玉節來臨昔治州，儀曹爽氣更橫秋。未誇判筆摇山岳，且喜仙槎近斗牛。童拾棠陰前竹馬，紗籠寺壁舊銀鉤。南塘遺稿公新卷，他日人傳作話頭。
看書憶北磵 釋善珍
無事看書倦即休，心靈遠與古人游。常尊賈島呼吟佛，盍請劉伶謚醉侯。歲晚庭梅真益友，天寒爐火是重裘。兩冬京浙無消息，老磵年來安健不。
寄照晦巖 釋善珍
身世浮沈莫更論，百年大笑付乾坤。機關鬼面神頭戲，歲月風檣陣馬奔。時過黄扉俄瘴海，寵衰金屋又長門。人生萬事真難料，不若深山無怨恩。
歲晚寄愚谷 釋善珍
病餘顧影瘦崚嶒，閲歲無過白髮增。天與聰明減癡福，年侵衰老惜友朋。尋梅廢苑霜穿屨，聽雁寒窗雪洒燈。追憶舊遊如昨日，想君夜夢到西陵。
破衲 釋善珍
破衲襤襂兩鬢霜，耳邊誰管俗雌黄。自騎馿鍊推敲字，不與人知安樂方。五柳傳中尋靖節，孤桐聲裏見嵇康。深山敢歎無知己，饑食松花死亦香。
投贈張斗野  其一 釋善珍
雪曲從來難賞音，無機古路綠苔深。驥寒遠放雁爲伴，鶴晚未歸鴉滿林。紫領寬袍籠袖醉，烏紗側帽掉頭吟。公侯多少身名滅，李杜光芒尚至今。
投贈張斗野  其二 釋善珍
曩歲懷忠扣帝閽，東游未久赦虞翻。流芳千載凜生氣，拜賜九河湔淚痕。釣艇带烟飛鷺渚，轡馿衝雪早梅村。雖云冷淡窮生活，刺繡終勝倚市門。
湖邊 釋善珍
欲離湖邊別卜居，每亭隨意坐須臾。水漂魚沫粘花片，風拂蛛絲落露珠。竹閣晚晴山見越，蓴鄉日暖客遊吳。向來和靖高吟地，不記殘梅尚幾株。
賀曾帥得祠  其一 釋善珍
臺省羣飛競刺天，琳宮散吏管雲烟。長才十月得霜鶻，拙宦三江上水船。身外聲名輸飲酒，世間屈曲勝巢仙。丈夫功業誰能料，起渭征遼盡暮年。
賀曾帥得祠  其二 釋善珍
千騎叢中舊擁旄，丹心猶在鬢蕭騷。漢庭重少馮唐老，晉士趨卑張翰高。靜看棋枰爭勝負，閑馳筆陣寄雄豪。搶榆擊水公俱樂，却是旁人嘆不遭。
江南 釋善珍
江南春水荻芽青，江北春風魚上冰。花發正催寒食節，鴈歸應過永昌陵。騎奴玉轡閑調馬，公子錦韝行臂鷹。曾宿楊州建隆寺，五更吹角鼓騰騰。
已往 釋善珍
前三十萬歲已往，後千億年來無窮。化工團土爲愚漢，傀儡牽絲弄老翁。堯桀是非俱蔓草，嬴劉成敗等飛鴻。午窗睡起摩雙眼，落盡瓶花糝桉紅。
悼上官良史 釋善珍
京口見君乘早潮，短巾調笑立溪橋。長瓶買酒典孤劍，一夜枕書談六朝。常恐騎鯨狂捉月，不然跨鶴坐橫簫。遠公多病宗雷死，惆悵社中人寂寥。
哭寒巖傳權院 釋善珍
早歲驅馳翰墨場，快如陣馬與風檣。自期作佛先靈運，那肯堆錢付窟郎。閑日有僧來乞米，死時無妓共分香。神仙謫墮年期滿，應合乘雲在帝旁。
借甑 釋善珍
投老林間借甑炊，心閑自覺樂無時。生臺拋飯暗持咒，山路負薪高誦詩。惜燕常年尋故主，笑人荒冢樹穹碑。白頭寂寞安吾分，何用黄金鑄子期。
送趙司令之金陵  其一 釋善珍
自古詞人例謫遷，十年無路可棧天。督師上正倚裴相，破賊叔應推謝玄。伏櫪驥思沙漠外，脫韝鷹去碧霄邊。僧隟早辱萊公賞，他日牽聯得並傳。
送趙司令之金陵  其二 釋善珍
血戰荆江障賊鋒，無端讒嗔困英雄。念親不隔關山夢，憂國常懷畎畝忠。早歲交游今改事，少年豪舉晚收功。碧油談笑多新句，倘值南雲寄便鴻。
徐教下第歸 釋善珍
奏賦長安不遇知，丈夫失意肯生悲。科名自古與風漢，造物至今猶小兒。道在布韋輕將相，時危耕釣隠英奇。渡江亦謁青山不，應念曾公爲製碑。
京口時楚寇侵維揚 釋善珍
河淮羽騎召兵頻，臘月花開暖似春。鬭雀倚風將墜地，長鯨吸海欲生塵。燒紅天半無飛鳥，雲白山中有隠人。回首南園舊城闕，斷烟荒樹更傷神。
小築 釋善珍
小築林間憩倦游，莫年幽事勝西州。松陰猿嘯閑行藥，日夕鴉歸獨倚樓。山色齊奴開步障，葉聲楚客賦悲秋。一生不曉樊川意，剛把詩方萬戶侯。
一榻 釋善珍
奇事渾無俗事稠，掃除一榻夢滄洲。草蟲呢呢兒女語，風蝶翩翩公子流。烟雨樓臺六朝寺，圖書雞犬五湖舟。少年伴祇孤筇在，時復相從說舊游。
送黄凝雲歸常州 釋善珍
一住京華能幾日，故山欲去值春寒。石壇經雨草生遍，庭果落階鳥啄殘。雲表鶴聲朝返佩，林間虹氣夜開丹。僊家縮地尋常事，試與思歸倦客看。
次陳上舍韻 釋善珍
壯不封侯老背時，雲山得意合忘歸。思魚不肯歌長鋏，射虎猶堪著短衣。椽筆枉將修野史，陣圖少試解棋圍。元龍心事應如許，何日相逢語入微。
寄孚老 釋善珍
雙眼常時看屋椽，從來不結俗人緣。早年曾悟出師表，晚歲始參齊物篇。魔壘孤軍降百萬，詩壇一首當三千。清溪結得茆菴未，閑欲尋君共泛船。
寄朋介石 釋善珍
詩卷前年手自携，秋風客路易東西。遊淮戰士看飛錫，渡海神魚驚照犀。故國身歸疑化鶴，深山睡穩厭聞雞。一生結友皆奇衲，難得如君無町畦。
夢元雙杉 釋善珍
晚睡初醒月上階，遠村何處笛聲哀。霜凋隴岸有梅破，雪隔炎洲無雁來。舊隠青山猶在夢，故交白骨已生苔。欲談往事無人共，自擁寒爐自畫灰。
倚筇 釋善珍
楓葉蘆花滿目秋，倚筇那復少年游。眼看桑海夢相似，骨瘞匡廬心始休。萬里霜天孤唳鶴，五湖烟水一身鷗。君看清絕無攀處，著得塵埃半點不。
城歸 釋善珍
一宿城闉便憶歸，雲林長恐與心違。真金化得終無藥，脫粟空時尚有薇。野雀避鷹巢竹棟，樵童背日睡蓑衣。近聞谷口梅花發，病擬搘筇下翠微。
過南墅懷寒巖  其一 釋善珍
年年散粟出朱門，狗盜雞鳴總受恩。空有玉棺歸碧落，更無紅粉哭黄昏。徧行苔蘚尋陳迹，擬倩梅花招醉魂。常恐丘原千載後，不生荆棘長蘭蓀。
過南墅懷寒巖  其二 釋善珍
草沒亭臺不見蹤，故交掩淚立寒風。食魚客去餘空館，放鶴童歸棄舊籠。病悟前書藏夏口，死留好句在江東。徐陵元是麒麟種，天上應須見寶公。
挽劉常簿贛州 釋善珍
遠遊少負長卿才，晚亦乘車衣錦回。正喜瘴溪鰐移去，又驚遼海鶴歸來。祕書入社花簪帽，賓客分司酒滿杯。莫怪一麾不辭遠，吟詩要上鬰孤臺。